text:
1Puntallactá anyapaycälic, lluypïta Diosta mañaculcänayquipä, sulpäta uculcänayquipämi. 2Caynu mañaculcay mastá mandacücunäpi puydïcunäpi, chuya śhun'uyülla Tayta Diosta rispitaśhtin allin jawcallaćhu cawsanapä. 3Caynu lulaycuy allinmi, salbamäninchic Tayta Diospa śhun'unpänümari. 4Paymi allin willacuycäta llapa nunacuna lisipäcul salbaculcänanta munan. 5Jucllayllamari nunacunäta Diosman cutiycachimänanchicpä cayan. Chay nunaca salbacü Jesusmi. 6Chaynümi unanchaśhan timpućhu camalaycachimanchic juchanchicpïta quiquin wañuycäman ćhulacuśhanwan. 7Chaymi Tayta Dios puydï caćhanpä yaćhachïninpä ćhulaycaman mana-Israelcunäman cay rasuncäta willaycunäpä. Rasuncällactam niyá; manam casquicuyächu. 8Chayurá alawapäcunayquipä juntunacapäcul Diosta mañaculcay, ñatac mañaculcay chuya śhun'uyülla, mana ćhïnipänacullal, rabyapänacullal. 9Walmicunäpis allin tincüllanman rispïtuwan müdaculcächun. Amatac aläjapä ñächapacüśha cayllactá ucupacuyalcächunchu; nïtac sumä ćhaniyu müdanacunallawan'a aläjapä chipipicyaśhtin cacuyalcächunchu. 10Aśhwanpam walmicunaca allin lulayninpa lisisha capäcunman Diospa sirbïnin capäcuśhanmannuy. 11Jinaman yaćhachicuy üra walmicunaca sujitacüśham śhun'ullanćhu ćhasquipäcunan. Manam pirmitishachu wayapäta yaćhachïtucunan nï mandätucunan. 13Cay pachap allaycuyninćhu Tayta Dios puntallactá Adan wayapactamari camala, jina ipanmanlämi walmin Evacta. 14Manatacmi Adanchu Satanaśhwan ingañachicücá, sinu'a walmin Evam pishi śhun'u cayninwan gänachiculcul juchacta luläla. 15Chaynu captinpis Tayta Dios salbaycun'a mamanuy lulaynincunacta lulaycuptinmi chalapacuyninćhu masïsu tacyaycuptinmi, allin chuya captinmi, nuna-masincunacta cuyaptinmi, piwanpis aläjapä mana licachicuśhanpamari.
Copyright
Learn More


c: text/html

text:
1Llaquishcauna, ama tucui ispiritura quiringuichi. Astaun paigunara camaichi, paiguna Diosmanda ashcara mana ashcaras. Ashca llulla rimaicuna llucshinaushcami cai pachai. 2Caimanda Diospa Ispiritura ricsichi. Tucui ispíritu casna rimasha: “Jesucristo runa aichahua shamushcami,” nijpi, cai ispíritu Diosmandami. 3Randi tucui ispíritu, “Jesucristo runa aichahua mana shamushcachu,” nijpi, cai ispíritu mana Diosmandachu. Caimi ‘anticristo’ nishca ispíritu. Pai shamungaraushcara uyashcanguichimi. Cunallara cai pachai tiaun. 4Churihuauna, canguna Diosmandami anguichi; cai supaigunara vinsishcanguichi. Cangunara cumpañaj Dios cai pachai tiaj supaira yalinmi. 5Paiguna cai pachamandami anaun. Chiraigumanda cai pachamandaunara rimanaun. Cai pachai aj runauna paigunara uyanaun. 6Ñucanchiga Diosmandami anchi; Diosta ricsij runa ñucanchira uyan. Maicans Diosta mana ricsisha ñucanchira mana uyan. Caimanda sirtura rimaj ispiritura ricsinchi, shinallara llullaj ispirituras. 7Llaquishcauna, parijumanda llaquinaushunchi. Llaquinaga Diosmandami. Tucui llaquij runa Diosmanda pagarishcami, Diosta ricsinmi. 8Mana llaquij runa Diosta mana ricsishcachu. Dios llaquijmi. 9Casnami Dios ñucanchira llaquishca ricurimuca, Dios paihua sapalla Churira cai pachama cachamuca, ñucanchi paimanda causangaj. 10Dios llaquishca caimi, mana ñucanchi Diosta llaquishcamanda, astaun Dios ñucanchira llaquica, paihua Churira cachamuca ñucanchi ucharashcamanda pagana tucungaj. 11Llaquishcauna, Dios ñucanchira casna llaquishca ajpiga, shinallara ñucanchis parijumanda llaquinaunami anchi. 12Ima huraspas pihuas Diosta mana ricushcachu. Ñucanchi parijumanda llaquinaupi, Dios ñucanchijpi tiaun, paihua llaquina ñucanchi shungüi pactarishcami. 13Caimanda ñucanchi Diospajpi, pais ñucanchijpi tiauta ricsinchi, Dios paihua Ispiritura ñucanchima cushcamanda. 14Ñucanchi ricushcanchi, shinallara ricsichishcanchi Dios paihua Churira cachamushcara, cai pachara Quishpichijta. 15Maicans: “Jesús Diospa Churimi,” nisha, shungumanda rimasha, Dios cai runajpi tiaun, cai runas Diospajpi. 16Dios ñucanchira llaquishcara yachashcanchi, quirishcanchi. Dios llaquijmi. Maicans llaquij shunguyuj causajpi, Dios paihuajpi tiaun, paihuas Diospajpi. 17Casna rasha ali llaquina ñucanchi shungüi pactarishcami, taripana punzhai ñucanchi ama manzharingaj. Pai imasna ashcasna, shinallarami anchi cai pachai. 18Llaquij shungüi manzhai illan. Ali llaquij shungumanda ima manzhairas ichushcami. Manzhaiga livachinara paihuajpi charin. Shinasha maican runas manzhaira charisha, ali tupu llaquina mana pactarishcachu paihuajpi. 19Ñucanchi Diosta llaquinchi, pai ñucanchira ñaupara llaquishcamanda. 20Maicans: “Diosta llaquinimi,” nisha, shina rimashas paihua uquira chijnisha, cai runa llullajmi. Maican runa pai ricushca uquira mana llaquisha, ¿imasnara pai mana ricushca Diosta llaquingairi? 21Cai mandashca shimira Diosmanda charinchi: maicans Diosta llaquisha, paihua uquira shinallara llaquichu.
Copyright
Learn More

robotstxt: allowed

filter: keep


text:
Qupa kiti
Qupa distritu (kastilla qillqaypi Copa) nisqaqa Piruw mama llaqtapi huk distritum, Lima suyupi, Qaqatampu pruwinsyapi. Uma llaqtanqa Qupa llaqtam.
Yuyarina
Allpa saywachi[llamk'apuy | pukyuta llamk'apuy]
- Urqukuna: Awkillu - Diablo Mudo - Ratsaq - Sarapu - Suyruqucha
- Quchakuna: Sarapuqucha - Suyruqucha - Yanaqucha
- Mayukuna:
Simikuna[llamk'apuy | pukyuta llamk'apuy]
Distritupiqa aswanta kastilla simitam rimanku.
/1 Rimaqkuna: 5 / 5+ wata
/2 Indihina simi: qhichwa simi, aymara simi, ashaninka simi icha huk indihina simi (mana hawa simi)
Pukyu: [1]
Distritupi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
- Gorgor mayu
- Huraw qucha
- Sarapuqucha
- Suyruqucha
- Waywash walla
- Waywash walla risirwa suyu
- Wikunka qucha


text:
- //La Policíanisqa qullasuyupi ñawpaq kallpamin mat´irinampaq kay Estado Plurinacional qullasuyu. Ukhupi sayarinqa kay iskay chunka tawayuq amuray killapi waranqa pusaq pachaq iskay chunka suqtayuq watapi uk kamachiy ukhupi rimay sut´incharqamin kay Antonio José de Sucre. Nisqanmanjina ruwayhuna junt´a kunantiyan kallpachasqataq chiqan puriy paq kay suyu ukhupi kamachiykuna junt´akunan tiyan.
- Kay quyllurchaw p´unchaypi iskay chunka kimsa ayarq´a killapi awtukuna imaymanakasqanta khawarisqamin kanqa.
- Qan upallay awtu qhawaqkunata kichaspa kay kimsa qhawachiynikta Web, Aplicación Movil, Call Center nisqanikta.
- Kay SINERAP kajlla atin chawpinchayta jallch´ayta, qha wariyta chantapis willariyta atin tukuy watuykunaman kaynikta ima kasqanta yachanatiyan raphichasqa kanapi.


text:
1Diospa munayninrayku Jesucristoq apostolnin ñoqa Pablon, Efeso llaqtapi kashaq Cristo Jesuspi ch'uya kawsayniyoq, hunt'aq iñiqkunaman qelqamuykichis. 2Dios Yayanchis, Señorninchis Jesucristopiwan anchata khuyapayasunkichis thak-kaytapas qosunkichis. 3Señorninchis Jesucristoq Yayan Dios yupaychasqa kachun, paymi Cristowan huklla kasqanchisrayku Santo Espirituq tukuy saminchayninkunawan hanaq pachapi saminchawanchis. 4Diosmi Cristopi akllawarqanchis manaraq kay pacha kamasqa kashaqtin, paypa ñawpaqenpi ch'uya mana huchachana kananchispaq. 5Munakuyninraykun ñawpaqmantaña yuyaykurqan Jesucristopi adoptasqa wawankuna kananchispaq, allin munayninpi yuyaykusqanman hina. 6Chay hinaqa, payta yupaychasun musphana sumaq sonqo-kayninmanta, munakusqan Churinpi mana imaraykulla chaskiwasqanchismantawan. 7Diosmi ancha hatun munakuyninpi Churinpa yawar hich'asqanwan kacharichiwarqanchis huchanchiskunata pampachawaspanchis. 8Chay munakuynintan Diosqa llimp'arichispa tukuy yachayta allin yuyayniyoq-kayta qowarqanchis. 9Hinallataq allin munayninman hina pakasqa munayninta reqsichiwarqanchis. Chaytan Cristopi hunt'ananpaq yuyaykurqan, 10chaymi tiempokuna hunt'akuqtinña hanaq pachapi kaqkunatapas kay pachapi kaqkunatapas llapallanta Cristowan huñuykunqa, pay lliwpi uma kananpaq. 11Diosmi yuyaykusqanman hina munayninman hina tukuy imaymanata ruwan. Paymi ñawpaqmantaña yuyaykuspa akllawarqanchis Cristowan hukllachasqa kaspa paypaq kananchispaq. 12Chay hinaqa, ñoqanchis, ñawpaqtaña Cristopi suyakuqkuna kaspanchis, qhapaq-atiyninmanta yupaychasun. 13Qankunaqa cheqaq-kay willakuyta uyarispan, qespikuyniykichis allin willakuykunapi iñirqankichis, chaymi Cristowan hukllachasqa kaspa Diospa prometesqan Santo Espirituwan sellosqa karqankichis. 14Santo Espiritun herenciata chaskinanchis señalqa, chaymi Diosqa rikuchiwanchis paypaña kaqkunaqa kacharichisqapuni kananchista. Chay hinaqa, payta qhapaq-atiyninmanta yupaychasun. 15Chayrayku ñoqapas Señor Jesuspi iñisqaykichista llapa ch'uya iñiqkunata munakusqaykichistawan yachaspa, 16mañakuyniykunapi qankunata yuyarispay, Diosman graciasta qoshallanipuni. 17Señorninchis Jesucristoq Diosnin hatun atiyniyoq Yayamantan mañakuni espiritual yachayta, sut'inchay qokuytawan qonasuykichispaq, ahinapi Diosta allinta reqsinaykichispaq. 18Mañakullanitaq yuyayniykichista k'anchaykunanpaq, ahinapi suyakuyman waqyasqasuykichis imachus kasqanta yachanaykichispaq, ancha sumaq qhapaq herenciata Diosqa paypa kaqkunaman qosqantapas yachanaykichispaq, 19imayna hatunchus mana aypay atina qhapaq-atiyninpas kasqantawan yachanaykichispaq. Chay atiyninmi ñoqanchis iñiqkunata kallpachawanchis. Chay atiynillantataqmi Diosqa rikuchirqan, 20wañusqanmanta Cristota kawsarichimpuspa hanaq pachapi paypa paña ladonman tiyaykachispa. 21Hinallataq Cristotaqa churarqan llapa kamachikuypa, atiypa, munaychakuypa, llapa atiq-kaypa, mentasqa-kaypa qollanan kananpaq, manan kay tiempollapichu aswanpas hamuq tiempokunapaqpas. 22Hinaspan tukuy imaymanata Cristoq chaki sarunanman churarqan, hinallataq iglesiapipas tukuy imaymanapi qollanata payta churarqan. 23Chay iglesian Cristoq cuerpon, chay cuerpotan Cristoqa hunt'aykun, Cristotaq Diospa-kayninwan hunt'a kashan.
Copyright
Learn More


text:
1Ñoqan nirqani: Imaynachus kawsasqaytan qhawakusaq ama simiywan huchallikunaypaq, senq'apawanmi simiyta senq'apakusaq millay runakunaq qayllanpi kashaspa, nispa. 2Upallakurqanin, manan rimarirqanichu, anchataña upallakuqtiymi nanayniypas astawan sinchiykuwarqan, 3sonqoymi sansariwarqan. Chaypi yuyaykushaqtiymi sonqoyqa astawan rawrariwarqan, hinaspan rimayta kacharirqani: 4Señor Diosníy, imayna tukukunayta willaykuway, hayk'a unay kawsanaytapas willaykuway. ¡Qhaphra kasqaytan yachakuyta munani! 5Manan unaytachu kawsachiwarqanki, wataypas ñawpaqeykipiqa manapas kanmanchu hinallan. ¡Arí, llapa runaqa huk samay hinallan! 6¡Arí, llapa runaqa llanthu hinallan! ¡Arí, yanqapaqmi llakipakun! Qhapaq kaykunatan huñun, manataq yachanchu pichus chaykunata hap'inanta. 7Kunanri, Señor Diosníy, ¿imatañataq suyakusaq? Qantan suyakushayki. 8Tukuy huchallikusqaykunamanta qespichiway. Ama mana yuyayniyoqwan asipayachiwaychu. 9Upallakurqanin, manan rimarirqanichu, qanmi chayta ruwarqanki. 10Amaña hasut'iwayñachu, makiykiq k'irisqanmi unphuyapushani. 11Huchallikusqanmanta muchuchispaykin runata wanachinki, aswan munasqantan thuta hina k'utunki. ¡Arí, llapa runaqa huk samay hinallan! 12Señor Diosníy, mañakusqayta uyariykuway. ¡Waqyakusqayta uyariykuway! ¡Waqashasqayta rikuspa ama upallakuychu! Wak llaqtayoqmi qanpaqqa kani, lliw ñawpa taytaykuna hina qorpachasqallan kani. 13Amaña phiñasqa qhawariwayñachu asllatapas kusirikunaypaq, manaraq ripushaqtiy, manaraq chinkaripushaqtiy, nispa.
Copyright
Learn More


text:
Sach'a-sach'a qulluy
Sach'a-sach'a qulluy nisqaqa runap paqarichisqan sach'a-sach'akunap wañuyninmi.
Umawa paray sach'a-sach'akunam lliwmanta aswan ch'uqrinallam. Chay paray sach'a-sach'akuna qullukuptinqa, mana puqunachu kaq, as-aslla kawsachikuy imayayniyuq allpankunam chinkarin. Qullusqa sach'a-sach'akunapiqa yura, uywa rikch'aqkuna wañunmi.
Runakunaqa kaykunaraykum sach'a-sach'akunatam waqllin:
- Q'iruta (K'ulluta), yamt'atapas hurqunapaqmi sach'akunata muthunku;
- Michinakunata (ahinataq wakapaq) icha chakrakunata chaskinapaqmi sach'a-sach'akunata chaquspa qulluchinku;
- Sach'a-sach'akunata miyuchaspa - ahinataq puriq qullqiwan qurita hurquspa - wañuchinku;
- Hatun hark'a quchakunawan (yaku pinchikillachanakunapaq) hatun sach'a-sach'ayuq suyukunatam nuyuchinku.
Tukuy tiksimuyuntinpim chay sach'a-sach'a qulluyqa ancha hatun sallqa waqlliy sasachakuymi.
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Sach'a-sach'a qulluy.


text:
Chakas distritu
Chakas distritu icha Chaqas distritu (kastilla simipi: Distrito de Chacas) nisqaqa huk distritum Asunsyun pruwinsyapi, Anqash suyupi, Piruw mama llaqtapi. Uma llaqtanqa Chakas llaqtam.
Yuyarina
Allpa saywachi[llamk'apuy | pukyuta llamk'apuy]
- Urqukuna: Pirlilla - Pumapampa - Qaqapampa - Qupa - Rayuqucha - Tarushkancha - Tarush Wachanan- Wallqan - Yanarrahu rit'i urqu; Walla: Yuraq Walla
- Quchakuna: Aliqucha - Liwrun qucha
- Mayukuna: Arma mayu - Chucpin mayu
Simikuna[llamk'apuy | pukyuta llamk'apuy]
Distritupiqa aswanta qhichwa simitam rimanku.
/1 Rimaqkuna: 5 / 5+ wata
/2 Indihina simi: qhichwa simi, aymara simi, ashaninka simi icha huk indihina simi (mana hawa simi)
Pukyu: [1]
Raymikuna[llamk'apuy | pukyuta llamk'apuy]
Rikchakuna[llamk'apuy | pukyuta llamk'apuy]
-
-
-
-
-
-
-
Makwash (Macuash)


text:
1Saypitanami gloriacho saysica angilcuna fuertipa cayno cantamogta wiyargä: “¡Tayta Diosninsita alabayculäshun! ¡Paymi munayninwan runacunata salvan! ¡Payga lapanpäpis munayyogmi caycan! 2Payga pitapis mana jananpaylapami juzgan. Babilonia marca runacunata juzgar castigashganami. Say runacunaga jusalicur cawayaptinmi may-saycho tag runacunapis ricacuyashpan jusalicuyman churacäyash. Tayta Diospa wilacognincunata wanusiyashganpitami say marcacho tag runacunataga castigash.” 3Nircurnami angilcuna yapay niyargan: “¡Tayta Diosninsita alabayculäshun! Say marcata rupasiptin goshtay mana ushacashgannömi saycho tag runacuna imayyagpis in ernucho nacayangapä.” 4Saypitanami Tayta Diospa puntancho cag ishcay chunca chuscu (24) mayor runacuna y saycho cag chuscu munayyog querubincunapis gongurpacuyargan lapanpä munayyog Tayta Diosta adorayänanpä. Paycunami niyargan: “¡Tayta Diosninsita alabayculäshun!” 5Saymi Tayta Dios jamaraycashgan trönunpita wiyacämorgan cayno nimushgan: “¡Dios munashganno cawagcuna, warmipis olgupis, lapayqui Tayta Diosta alabayay!” 6Saypitanami asca runacuna gloriacho cantaycämogta wiyargä. Say cantayämushgan carumanmi wiyacämorgan asca yacu ragrapa aywar gaparagno y magacuy bunrurognöpis. Say runacuna cayno nirmi cantayargan: “¡Tayta Diosninsita alabayculäshun! ¡Paymi maquincho lapanta sararaycan! 7¡Lapan shongunsiwan cushicushpansi alabayculäshun! Chämushganami casaray estata gloriacho Jesucristo rurananpä cag höra. Casarananpä cag jipashpis listu puestucushganami caycan. 8Say jipashtami lïnupita rurash fïnu mödanata jaticunanpä Tayta Diosninsi puestupash.” (Say mödanaga Tayta Diosman yäracogcuna alicunata rurashgancunami caycäyan.) 9Saymi nogawan caycag ángil nimargan: “Cayta guelgay: ‘Cushicuyangami say casaray estaman gayasish cag runacunaga.’ ” Nircurnami nimargan: “Cay nishgäcunaga lapanpis Tayta Dios nishgancunami caycan.” 10Sayno nimaptinmi say angilta adoranäpä puntanman gongurpacuycorgä. Saymi nimargan: “¡Nogataga ama adoramaysu! Nogapis gamnöla y yäracog mayiquicunanölami Tayta Diospa maquincho caycä. ¡Tayta Diosnilansita adorayga! Cay nishgäcunaga manami nogata adoramänayquipäsu, sinöga Jesucristupa wilacuyninta runacuna musyayänanpämi.” 11Saypitanami ricargä guërrata rurananpä yurag caballun muntash Jesucristo ciëlucho caycagta. Payga nishgancunata lapantapis cumplinmi. Paymi pitapis mana jananpaylapa jusancunapita juzganga. 12Nawincunami ninanörä asicyargan. Umanchömi asca corönacunata jatirargan y urcunchönami jutin guelgarargan. Say guelgaraycag ima nicashgantapis quiquilanmi musyan. 13Yawarlana mödanan jatishmi caycargan. Payga caycan Tayta Diosninsipa wilacuyninta apamogmi. 14Paytami gatirargan yurag caballuncuna muntash gloriapita cag soldäducuna. Say soldäducunami lïnupita rurash fïnu yurag mödanan jatish cayargan. 15Jesucristupa shiminpitami ishcan wagtanpa a lash espäda yargamorgan. Saywanmi yupa rabiacushpan lapan nación runacunata mana cuyapaypa castigangapä. Munayyog carmi may-say nacioncho tag runacunata jusalicuyashganpita juzgangapä. 16Mama chancancho y sotänanchömi cayno guelgarargan: “Lapan mandagcunapa mandagninmi noga cä.” 17Saypitanami ricargä inti janancho juc ángil ichiraycagta. Say angilmi lapan condurta, ancata y wiscurtapis gayacorgan cayno nir: “¡Lapayquicuna aywayay Tayta Dios puestushgan micuyta micuyänayquipä! 18¡Runacunapa aysantami micuyanquipä! ¡Nación mandag reycunapata, soldäducunapata, soldädupa mandagnincunapata y muntaräyashgan caballuncunapa aysantapis micuyanquipämi! ¡Rïcu o pobri captinpis, yachag o mana yachag captinpis, lapan runacunapa aysantami micuyanquipä!” 19Saychömi ricargä anticristuta y lapan nacioncunapa mandagnin reycuna soldäduncunawan caycagta. Paycunami shuntacäyargan Jesucristuwan y soldäduncunawan pelyayänanpä. 20Saymi anticristuta y paypa wilacognintapis Jesucristo prësu sarergan. Naupapita-pasami anticristupa wilacognin Satanaspa munayninwan milagrucunata rurargan runacunata criyisinanpä. Saynöpami criyiseg anticristupa señalninta chasquicogcunata y pay-nirag rurashgan ïduluta adoragcunatapis. Runacunata sayno criyisishganpitami quiquinta y anticristutapis cawaycagta Jesucristo gaycorgan azufriyog nina rupaycag in ernuman. 21Anticristupa soldäduncunatanami Jesucristo wanusergan shiminpita yargamog espädawan. Say wanogcunapa aysantami condurcuna, ancacuna y wiscurcuna pacha junta micuyargan.
Copyright
Learn More


text:
1Wawacuna, Jesúspita sumaj tantiyacunayquipaj cartacallämü. Payga Tayta Diosninchipa shiminta camacächicuj. Cawachicuj. Mana imasi captillanraj, cawaycaran. Nuwacuna shiminta wiyashcä. Ñawïwan quiquinta ricashcä. Quiquinwan tincushcä. 2Cawachicuj cashpan quiquin ricsichicusha. Quiquinta ricashcä. Ricashäta willapäcurcaycä: ‹‹Imaycamanpis cawachimäshunpaj›› nir. Cawachicujga Tayta Diosninchipa ñaupanpita shamusha. Quiquin ricsichicusha. 3Jesústa ricashäta, wiyashäta willapaycaj juc shungulla cawananchipaj. Juc shungulla cawashuwan Tayta Diosninchiwanpis, Wawan Jesucristuwanpis. 4Llapallanchi sumaj cushishalla cawananchipaj cartacaycallämü. 5Cananga Jesucristupa shiminta willapäshayqui. Pay nimasha: ‹‹Tayta Diosninchi ‹achqui› allillata rurashpan. Ima juchanpis mana canchu ‹chacaj› ninanpaj.›› Nimashanta llapanta willapaycaj. 6Chaymi: ‹‹Tayta Diosninchipa maquinçhu cawä›› nirsi juchallaçhu cawaycar, paypa shungun munashanta mana ruranchichu. Mana rasuntachu rimaycanchi. Manchäga llullacuycanchi. 7Tayta Diosninchi-jina allillata rurarmi ichanga, juc shungulla cawanchi. Wawan Jesús nuwanchi-raycur rusçhu wañuyninpa juchanchitapis mana yarparannachu. 8‹‹Juchata mana aparicushcächu›› nir llullacuycanchi. Tayta Diosninchipa shungun yarpashantapis mana tantiyacunchirächu. 9Juchanchita mana pacaptinchim ichanga, Tayta Diosninchi alli shungu cashpan, shiminta çharcushpan juchanchitapis jungaycun. Juchanchita mana yarparar, alli ñawinpa ricamanchi. 10‹‹Juchata mana aparicushcächu›› nir Tayta Diosninchitapis llullata-yupay ricaycanchi. Shungunchimanpis shimin mana çhayanrächu.
Copyright
Learn More


text:
1Wakatapas ovejatapas mana allintaqa aman Diosniykichis Señor Diosman sacrificiopi haywankichischu, payqa chay hina haywasqataqa cheqnikunmi. 2Diosniykichis Señor Diospa qonasuykichis suyupi mayqen llaqtapipas warmipas qharipas Señor Diospa rimanakuyninta p'akispa mana munasqanta ruwashan nisqata uyarinkichis chayqa, 3chay runataq Señor Diospa hark'asqanta ruwaspa, wak dioskunatapas, intitapas, killatapas, qoyllurtapas, ch'askatapas yupaychanqa chayqa, 4allintapunin tapupakunkichis. Cheqaqtapunitaq Israel suyupi chay mana chanin ruwasqata tarinkichis chayqa, 5chay ruwaqtaqa warmiña qhariña kaqtinpas llaqta punku qhepaman horqospaykichismi ch'aqespa wañuchinkichis. 6Chaywanpas chay runataqa wañuchinkichis iskaypas kinsapas testigokuna rimariqtinmi, huk testigolla kaqtinqa aman wañuchinkichischu. 7Chay huchachasqa runataqa testigokunan ñawpaqta ch'aqenqa, chaymantañan llaqta runakunaqa ch'aqellanqataq. Chay hinapin chay mana allinta qankuna ukhumanta ch'usaqyachinkichis. 8Llaqtaykichiskunapi wañuchiymantapas, hallp'a qechunakuymantapas, k'irinakuymantapas, hukkunamantapas sinchi sasa chaninchanaykichispaq kaqtinqa, Diosniykichis Señor Dios akllakunqa chay cheqasta rinkichis. 9Chayaspaykichistaq Leví runa sacerdotekunata, tupaqninpi llank'ashaq jueztawan tapunkichis. Paykunataq chayta chaninchanqaku. 10Qankunataq chayta ruwankichis nisqasuykichista mana p'akispa. 11Chay hinaqa, nisqasuykichisman hinan ruwankichis, chay kikin chaninchasqantan hunt'ankichis, ama pañamanpas lloq'emanpas t'aqarikuspa. 12Señor Diospa ñawpaqenpi chaninchaq sacerdotetapas jueztapas mana kasuspa anchaykachaq runatan ichaqa wañuchinkichis, chay hinapin Israel runakuna ukhumanta chay mana allinta ch'usaqyachinkichis. 13Chaymi runakunaqa chayta uyarispanku manchakunqaku, manataq anchaykachaspa ruwanqakuñachu. 14Diosniykichis Señor Dios qosunkichis chay suyuta hap'ikapuspa, chaypi tiyaspañataq niwaqchis: Reyta churakusun kamachiwananchispaq, imaynan qorpanchis suyukunaqpas reynin kan hinata, nispa chayqa, 15Diosniykichis Señor Dios akllakunqa chay runatan reyniykichispaq churankichis. Wak llaqtayoqtapas mana llaqta-masiykichistapas aman reyta churankichischu, aswanpas llaqta-masillaykichistapunin reytaqa churankichis. 16Chay churasqaykichis reyqa aman askha caballokunata huñunqachu, amataq Egiptomanpas runakunata kachanqachu caballokunata askhayachiyta munaspa. Señor Diosqa nirqasunkichismi: Aman hayk'aqpas Egiptoman riq ñanta kutinkichisñachu, nispa. 17Amataq askha warmiyoqpaschu kanqa, mana chayqa sonqontan waqllichinman. Amallataq qoritapas qolqetapas sinchi askhataqa huñukunqachu. 18Hinallataq chay reyqa kamachikuyta qallarishaspa, Leví runa sacerdotekunaq waqaychasqan kashaq kamachikuy simi qelqamanta payqa qelqachikunqa, chay simikunata kikin rey leekunanpaq. 19Chay qelqachikusqan qelqataqa manan saqenqachu, aswanpas tukuy kawsasqan p'unchaymi leeshallanqa, chaymi Diosniykichis Señor Diosta manchakuyta yachanqa, tukuy kamachikusqan simikunatapas makillataq kasukunqa. 20Manataq llaqtamasinkuna ukhupipas anchaykachanqachu, manallataq kay kamachikuy simikunamanta pañamanpas lloq'emanpas t'aqarikunqachu. Chaymi Israel suyupi paypas mirayninkunapas unayta kamachinqaku.
Copyright
Learn More


text:
1Chaymanta Jesuska ñukaykunata chunka ishkay disipulunkunata kayawashpankuna willawarkansapa: —Kunanmantapacha ñuka yanapaptini kankuna atipankichi runakunamanta supaykunata llukshichiyta. Chaymanta atipankichi tukuy laya unkuyninkunamanta nanayninkunamanta alliyachiyta. 2Jesuspa chunka ishkay disipulunkunapa shutinikuna kaykunami: Primeru karkan Simon. Paypa suk shutin karkan Pedru. Chaymanta Pedrupa wawkin Andres, Sebedeopa ishkay wambrankuna Santiagowan Juan karkansapa. 3Chaymanta Felipi, Bartolome, Tomas, Mateo karkanisapa. Ñuka Mateo romano awtoridarkunapa kullki chaskikuk karkani. Chaymanta Alfeopa wambran Santiagowan Tadeo karkansapa. 4Chaymanta suk karkan Simon. Payka romano gobiernuta mana kasunayak runa karkan. Chaymanta Judas Iskariote karkan. Payka Jesusta apichichirkan wañuchichinankunapa. 5Jesuska ñukaykunata ishkay chunka disipulunkunata kachawashpankuna willawarkansapa: —Rillaychi judiyu runakunapa llaktankunallaman. Ama rillaychichu mana judiyukunapa llaktankunaman. Ama Samaria parti llaktakunapi yaykuychichu. 6Rillaychi israelmasikichillata yachachik. Paykunaka iden chinkadu ovejakunashina kawsaykansapa. 7Rishpaykichi paykunata willaychi: “Tata Diosmi munan mandunpi kawsanaykichipa.” 8Chashna yachachikushpa lasaruyak runakunata alliyachiychi. Rikchak laya unkuyuk runakunatapish alliyachiychi. Wañudukunata kawsachimuychi. Supayadu runakunamanta supaykunata llukshichiychi. Tata Dios yanapashuptikichi tukuy chaykunata atipankichi rurayta. Payka mana chaninpachu sukaman yanapashunkichi. Chayrayku kankunapish mana kobrakushpalla tukuy kay willashkaynita ruraychi. 9Rishpaykichi ama nima kullkita apaychichu. 10Ama nima pikshaykichita nima ushutaykichita nima bastonnikichita apaychichu. Rillaychi mudakushkaykichi llachapallawan. Chay runakunata yachachiptikichi paykuna karashunaykichi tiyan. Chayrayku ama nimata apaychichu. 11Maykan llaktapi chayashpaykichi alli chaskikuk runata maskaychi. Paypa wasinpi kipariychi suk llaktaman rinaykichi diyakaman. 12Chay runapa wasinpi chayashpaykichi tukuy chaypi kawsakkunata allimata rimachiychi. 13Paykuna allita chaskishuptikichika Tata Diosta roygaychi kushichinankunapa. Mana allita chaskishuptikichika Tata Dios mana kushichinkasapachu. 14Chay runakuna wasinkunapi mana chaskishunayaptikichika mana uyarishunayaptikichika wasinkunamanta llaktankunamanta chakikichi susyanta urmachishpa llukshiychi. 15Allita willaykichi: Tata Dios kastigakunan diya chay ñawpa Sodoma Gomorra llaktakunapi kawsak runakunata kastigankasapa. Chaymanta chay mana uyarishunayak runakunata ashwan sinchita kastigankasapa. 16Manara riptinikuna Jesuska yachachiwaysapallapi katirkan: —Mash allita uyariwaychi. Kankunata ovejatashina kachaykichi sakra likidu pumashina runakunata yachachinaykichipa. Chayrayku machakuyshina yachaysapa likidu kaychi. Yachaysapa kashpaykichi urpayshina alli modoyuk kuskata rurashpa kawsaychi. 17Sakra runakunamanta kuydanakushpa kawsaychi. Chiknishuk runakuna awtoridarkunapi chatashunkichi. Chaymanta tantanakunankuna wasikunapi makashunkichi. 18Chashna rimanaynita yachachikuptikichi chay chiknishuk runakuna awtoridarkunaman ashwan sinchi kamachikukkunaman pushashunkichi. Tukuy paykunata mana judiyukunatapish atipankichi yachachiysapata. 19Awtoridarkunaman pushashuptikichi ama manchakushpa yuyaychichu imatami willankichi nishpa. Chashna oras Tata Diosmi yachachishunkichi imatami rimankichi nishpa. 20Tata Diospa Espiritun yanapashuptikichi atipankichi awtoridarkunata allita ayniyta. Manami kikikichipa yuyaynikichitachu rimankichi. 21Chaymanta chay chiknikuk runakuna wawkinkunata awtoridarkunapi chatankasapa wañuchichinankunapa. Chiknikuk tatakuna wambrankunata awtoridarkunapi chatankasapa. Chiknikuk wambrakuna tatankunata mamankunata awtoridarkunapi chatankasapa wañuchichinankunapa. 22Tukuy runakuna ñukata kreyiwashpa kawsashkaykichirayku kankunata chiknishunkichi. Chiknishuptikichipish wañunaykichi diyakaman ñukata mana shaykushpa kreyiwashpa kawsanaykichi tiyan. Chashna kreyiwashpa kawsaptikichi Tata Diosmi sieluman pushashunkichi. 23Suk llaktapi kawsak runakuna wañuchishunayaptikichika chikan llaktaman nitikuychi. Allita willaykichi: Manara kankuna tukuy Israel llaktakunapi yachachikuptikichira ñuka sielumanta shamudu runa kashkan shamusha. 24Mana niman suk disipulu maestrunmanta ashwanta yachanchu. Mana niman suk peon patronninmanta ashwanta kamachikunchu. 25Suk disipulu maestrunshina yachachikushpa kushikun. Chaymanta suk peon patronninshina kamachikushpa kushikun. Ñuka maestruykichi kaykaptini runakuna chikniwashpankuna rimansapa Satanas kanaynita. Chashna ñukapa rimashpankuna kankunapapish idenllata rimankasapa. 26Ama chiknishuk runakunata manchaychichu. Tata Diosmi paykunapa upallalla rimashkankunata pakallalla rurashkankunata yachashpa tukuy runakunapi rikurichinkasapa. 27Ñuka kankunata pakallalla yachachishkaynita tukuy runakunata ama pakakushpa parlachiychi. Chaymanta upallalla willashkaynikunata tukuy runakunata sukaman yachachiychi. 28Runakuna wañuchishunayaptikichi ama manchaychichu. Paykunaka wañuchishushpaykichipish mana atipansapachu mana tukuyniyuk ninaman churashuynikichita. Tata Diosllami tukuy uchasapa runakunata mana tukuyniyuk ninapi churankasapa. Chayrayku payllata manchashpa kasushpa kawsaychi. 29¿Manachu ishkay pishkillukunata rantinsapa suk kullkillawan? Chay pishkillukuna mana ashwan chaniyuk kashpankunapish Tata Dios mana munaptin mana niman suk wañunmanchu. 30Tata Dioska tukuy kankunatapish allita kuydashunkichi. Pishkillukunamanta kankunata ashwanta kuyashunkichi. Sukaman kuyashushpaykichi allita yachan mashnami chukchaykichi tiyan nishpa. Chayrayku ama ni pita manchaychichu. 32Jesus yachachiwaysapallapi katirkan: —Kankuna mana pinkakushpa runamasikichita willanaykichi tiyan kreyiwak runakuna kanaykichita. Chashna rimaptikichi ñukapish sielupi kawsak Tatayni Diosta willasha kankuna kreyiwak kanaykichita. 33Chaymanta ichara runamasikichita pinkakushpa mana munankichimanchu rimayta ñukata kreyiwanaykichita. Chashna mana kreyiwanaykichita rimaptikichi ñukapish sielupi kawsak Tataynita willasha kankunata mana riksinaynita. 34Jesuska ñukaykuna disipulunkunata willawarkansapa: —Ñuka kay allpaman shamushkaynirayku aypa runakuna makanakunkasapa. Ama yuyaychichu ñuka shamushkaynirayku tukuy runakuna manana makanakushpana kawsanankunata. 35Ñuka shamushkaynirayku mana kreyiwak runakuna kreyiwak runakunata sukaman chikninkasapa. Ñukarayku suk wambra tatanta, suk shipash mamanta, suk nuera suedranta chiknishpa kawsankasapa. 36Ñukata kreyiwashpa kawsaptikichi kikin familyaykichi chiknishunkichi. 37Chaymanta tataykichimanta mamaykichimanta wambraykichimanta ñukata ashwan allita kuyawanaykichi tiyan. Ñukata mana ashwan allita kuyawashpaykichika mana ñukapa disipuluynikunachu kankichi. 38Runakuna chiknishushpaykichi padesichishuptikichipish ñukallata allita kasuwashpa katiwanaykichi tiyan. Mana katiwashpaykichika mana ñukapa disipuluynikunachu kankichi. 39Kankuna wañuymanta kishpinayashpa sakiwashpaykichika mana tukuyniyuk ninamanta mana kishpinkichichu. Chaymanta ñukata kreyiwashkaykichirayku runakuna padesichishushpaykichi wañuchishuptikichika Tata Dioswan mana tukuyniyukta kawsankichi. 40Kankuna rimanaynita yachachikuk riptikichi suk runakuna chaskishushpaykichi ñukatapish chaskiwaykansapa. Ñukata chaskiwashpankuna kachamuwak Tatayni Diostapish chaskiykansapa. 41Kankuna rimanaynita yachachikuk riptikichi sukkuna chaskishunkichi. Tata Dioska paykunata kankunatashina premyunta kunkasapa. Chaymanta alli rurak runakuna kaptikichi sukkuna chaskishunkichi. Paykunatapish kankunatashina Tata Dios premyunta kunkasapa. 42Ñukata katiwashkaykichirayku ichara suk runa suk tipi chirik yakuta kushunkichiman. Tata Dios chay upyachishuk runata premyunta kunka.
Copyright
Learn More


text:
1Babilonia suyu rey Nabucodonosor llapan paypa munayninpi kashaq suyukunamanta soldadokunantin, Jerusalén contra qayllanpi llaqtakuna contra phawaykushaqtinmi, Señor Diosqa Jeremiasta nirqan: 2–Ñoqa Israelpa Diosnin Señormi niyki Judá rey Sedequiasman rispa nimunaykipaq. Señor Diosmi nin: Ñoqan Babilonia reyman kay llaqtata hap'iykachisaq, paytaq ninawan kanaykunqa. 3Qantaqmi mana ayqekuspalla makinman urmaykunki, hap'irqospankun payman qoykusunkiku. Uyapura paywan tupaspan ima ruwasqaykitapas willakapunki, Babiloniamantaq apasqa rinki, nispa. 4Chaytukuywanpas, rey Sedequías, Señor Diospa simintaqa uyarillay, paymi qanmanta nin: Manan espadawan sipisqachu wañunki, 5aswanpas thak-kaypin wañupunki. Sumaq q'apaqkunawanmi q'apachisunkiku, imaynan qanmanta ñawpaq kamachikuq taytaykikunamanpas sumaqta q'apachirqanku, ahinatan wañuqtiykipas q'apachisunkiku. Waqanqakutaq: ¡Ay, ikiraqmi, imaraqmi, wiraqocháy! nispanku. Ñoqa kikiymi prometeyki, nispa. Ñoqa Señor Diosmi chayta nini. 6Hinan Jeremiasqa rey Sedequiasman Jerusalenpi lliwta willarqan. 7Chaykamataq Babilonia reypa soldadonkunaqa Jerusalenta, Judapi qhepaq llaqtakunata, Laquis llaqtata, Azeca llaqtatawan muyuykusharqanku, chay iskaynin llaqtallañan allin perqakunayoq llaqtakunamanta qheparqan. 8Rey Sedequiasmi Jerusalenpi tiyaq lliw runakunawan rimanakurqan kamachinkupi kaq runakunata kacharipunankupaq. Chay qhepatataq Señor Diosqa Jeremiasta rimaykurqan. 9Kay rimanakuyqa ruwasqa karqan warmiña, qhariña kamachinku kaqtinpas llaqta-masinkutaqa kacharipunankupaq, manataq pipas llaqtamasinta kamachinpaq hap'inanpaq. 10Chay hinaqa, llapan rimanakuq umallikunan runakunapiwan yuyaykurqanku qhariña warmiña kamachinku kaqtapas kacharipuspa manaña huktawan servichikuyta, paykunaqa kasukuspan kacharipurqanku. 11Chaymantataq ichaqa huk-hinata yuyaykuspa wakmanta kamachi kacharisqankuta kamachi-kayman churaykullarqankutaq. 12Chaymi Señor Diosqa Jeremiasta nirqan: 13–Israelpa Diosnin ñoqa Señormi nini: Egipto suyumanta ñawpa taytaykichista horqomushaspaymi paykunawan rimanakuspa kamachirqani: 14Sapa qanchis watamantan kacharipunki pay kikinmanta qanman vendekuq mayqen Hebreo runaña kaqtinpas. Paymi qanpaq llank'apusunki soqta watantin, qanchiskaq watapitaqmi pasaqpaq kacharipunki, nispa. Ñawpa taytaykichistaqmi ichaqa mana kasukurqankuchu, manataq uyarikurqankupaschu. 15Manaraqmi unayraqchu qankunaq allinkaqta yuyaykuspa munasqayman hina ruwasqaykichisqa, qankunan kacharipurqankichis llaqta-masiykichis kamachiykichista, ñoqa yupaychana wasipiraqtaq qayllaypi rimanakurqankichis. 16Chaymantataq qankunaqa huk-hinata yuyaykurqospa sutiyta saruncharqankichis wakmanta kamachiykichiswan servichikuspa, paykunaqa kacharisqañan karqanku may munasqankuta ripunankupaq, qankunataq wakmanta hap'ispa servichikapushankichis. 17Chaymi ñoqa Señor Diosqa nini: Qankunaqa manan kasuwankichischu llaqta-masiykichis kamachita mana kacharispaykichis, chayraykun kunan ñoqaqa kachamusaq hatun maqanakuyta, onqoyta, yarqaytawan. Ñoqan qankunata wak suyukunaq qhawarispa manchakunankupaq ruwasqaykichis. 18Judá suyuq Jerusalén llaqtaq umallinkuna, reypa oficialninkuna, sacerdotekuna, llapan runakunapiwan ñawpaqeypi rimanakurqanku. Huk torota nak'aspataq kuskanmanta iskayman phasmirqanku, chaypa chawpintataq pasarqanku, ichaqa chay rimanakusqankuta p'akispan mana hunt'arqankuchu. Chaymi imaynan torota ruwarqanku chay hinallatataq paykunatapas ruwasaq. 20Paykunataqa wañuchiy munaq awqankumanmi qaraykusaq, ayankutaq kanqa salqa animalkunaq ankakunaqpas mikhunanpaq. 21Kaqllataq Judá rey Sedequiasta umallinkunatapas wañuchiy munaq awqanku Babilonia soldadokunaman hap'iykachisaq, hinaña kunan kaymanta paykuna wak ladoman rishanku chaypas. 22Ñoqan kamachimusaq wakmanta kutimuspa kay llaqtaman phawaykunankupaq. Hinan llaqtata ninawan hap'iykachinqaku. Ñoqan Judapi llaqtakunata purunyachisaq manan ch'ulla wasipas qhepanqachu. Ñoqa Señor Diosmi chayta nini.
Copyright
Learn More


text:
1Jesús orqomanta urayk'amusqantawan, ashkha runas Paywan khuska risharqanku. 2Chantá lepra onqoyniyoj uj runaqa Jesusman qayllaykorqa, ñawpaqenman pampakama k'umuykukuspataj, nerqa: Señor, munankichus chayqa, atinki sanoyachiwayta, nispa. 3Jesustaj makinta aysarispa, payta llankhaykorqa, nerqataj: Arí munani, llimphuchasqa kay, nispa. Chayta Jesús nejtinkamataj, chay runaqa lepramanta sanoyasqa karqa. 4Jesús nillarqataj: Uyariway: Ama kayta pimampis willankichu; manachayqa rispa, sacerdoteman rikuchikamuy. Moisespa kamachisqanman jinataj, jaywanaykita qomuy, runas yachanankupaj onqoyniykimanta llimphuchasqa kasqaykita. 5Jesusqa Capernaum llajtaman yaykusqantawankama, romano soldadosta kamachejqa Payman qayllaykuspa, 6mañakorqa: Señor, uywasqay mana kuyurej, suchuyasqa wasiypi kashan; anchatapuni nanaywan ñak'arishan, nispa. 7Jinapi Jesús nerqa: Noqa rispa, payta sanoyachimusaj, nispa. 8Soldadosta kamachejtajrí kuticherqa: Señor, noqaqa mana wasiyman yaykunaykipaj jinachu kani. Uj simita nillay, uywasqaytaj sanoyaponqa. 9Noqapis kurajkunaj kamachisqallantaj kani, jinallataj noqapis soldadosta kamachini. Ujninta kamachini: Riy, nispa, rintaj; ujnintapis nillanitaj: Jamuy, nispa, jamuntaj. Kamachiypis imatachus nisqayta ruwallantaj, nispa. 10Jesusqa chayta uyarispa, t'ukorqa, Paywan rejkunamantaj nerqa: Cheqatapuni niykichej: Israelpipis mana kay jina creeyniyoj runataqa tarinichu. 11Niykichej ari: Ashkha runas jamonqanku inti llojsimuynejmanta, inti yaykuynejmanta ima. Janaj pachapitaj Diospa reinompi mikhonqanku Abrahamwan, Isaacwan, Jacobwan ima. 12Janaj pacha reinoj wawasnintajrí jawa laqhaman wijch'usqa kanqanku, maypichus jatun waqay, kiru k'arukuytaj kanqa, chayman. 13Chaymantá Jesusqa chay kamachejta nerqa: Kutiripuy wasiykiman, creesqaykiman jinataj ruwasqa kachun, nispa. Uywasqantaj chay nisqan ratollataj sanoyaporqa. 14Jesusqa Pedroj wasinman rerqa, chaypitaj rikorqa Pedroj suegranta k'aja onqoywan puñunapi sirisqata. 15Chantá onqosqaj makinta llankharejtinkama, k'aja onqoyninmanta sanoyaporqa. Jatarimuspataj, Jesusta sirverqa. 16Ch'isiyaytataj, Jesusman pusamorqanku supayniyoj ashkha runasta. Paytaj uj simillawan supaykunata wijch'orqa chay runasmanta. Ajinallatataj tukuy onqosqastapis sanoyacherqa. 17Chayqa karqa profeta Isaiaspa willasqan junt'akunampaj: Pay kikin aparqa onqoyninchejta, nanayninchejtawan, nispa. 18Chantá Jesusqa muyuynimpi ashkha runasta rikuspa, yachachisqasninta kamacherqa qocha chimpaman rinankuta. 19Leymanta yachachej uj runataj Jesusman qayllaykuspa, nerqa: Yachachej Señor, Qanwan risaj, maymanchá rinki, chayman, nispa. 20Jesustajrí payman kuticherqa: Atojkunajtaqa qaqapi jusk'usninku tiyan, p'isqospis thapasniyojllataj kanku. Runaj Churimpatarí, mana maypi samarikunallampajpis kapunchu, nispa. 21Yachachisqasninmanta ujnin kajtaj nerqa: Señor, saqeway tataytaraj ñawpajta p'ampamunayta, nispa. 22Jesustajrí kuticherqa: Noqata qhatiway; saqey wañusqa kajkuna wañusqasninkuta p'ampanankuta, nispa. 23Chantá Jesusqa boteman yaykuspa, yachachisqasninwan khuska risharqa. 24Jinallaman sinch'i wayra oqharikorqa qochapi, yakutaj manchayta qhollchoqeyaspa, boteta chinkaykuchisharqaña. Jesustajrí puñusharqa. 25Yachachisqasnin qayllaykuytawan Jesusta rijch'arichispa, nerqanku: Señor, salvawayku, chinkaykushanchejña, nispa. 26Chantá Jesús paykunaman nerqa: Imaraykutaj manchachikunkichej, pisi creeyniyoj runas? nispa. Sayariytawantaj, qochata, wayratawan k'amerqa. Wayra thañejtintaj, qocha tiyaykorqa. 27Runastaj t'ukuspa, nerqanku: Pi runataj kayri, wayrawan, qochawan ima kasuchikoj? nispa. 28Jesusqa qocha chimpa Gadarenospa jallp'anman chayarqa. Chantá supayniyoj iskay runas panteonmanta llojsimuspa, Payman chimpaykorqanku. Manchay phiñas kasqankurayku, chay ñanta ni pi purejchu. 29Qhaparerqankutaj: Diospa Churin, ima ruwanayki tiyan noqaykuwan? Noqaykuta ñak'arichejchu jamunki, manaraj ñak'arinayku kashajtin? nispa. 30Paykunamanta karunejpi ashkha khuchis mikhusharqanku. 31Chantá chay supaykunaqa Jesusmanta mañakorqanku: Sichus kay runasmanta qharqowasqayku chayqa, kachawayku jaqay khuchisman, nispa. 32Jesustaj nerqa: Riychej, nispa. Chay supaykunaqa chay iskay runasmanta llojsispa, khuchisman yaykorqanku. Tukuynin khuchistaj imata jina correspa, qaqanejta qochaman wijch'uykukorqanku, chaypitaj jeq'eqaspa wañurarqanku. 33Chantá khuchista michejkunaqa ayqerqanku. Llajtaman chayaspataj, tukuy imata willarqanku chay supayniyoj runasmanta. 34Chay llajtamanta runasrí tukuy llojserqanku Jesusta taripaj. Paywan tinkukuspataj, mañarikorqanku chay cheqamanta ripunanta.
Copyright
Learn More


text:
1Tsaypitanami ángil ricatsimargan imayyagpis cawatsicog chuya mayuta. Tsay mayoga yargaycämorgan Tayta Dios y Jesucristo jamaraycashgan trönun chaquinpitami. 2Jatun cag cällipa chaupinpami tsay mayu pasargan. Tsay mayupa cuchuncunachömi imayyagpis cawatsicog yöracuna cargan. Tsay yöracunami cada quilla wayorgan. Tsaymi wayushgancunata cada quilla cosechapäcog micapäcunanpag. Raprancunanami lapan nación runacunapag jampi cargan pipis mana gueshyananpag. 3Tsay marcachöga jutsa ruray mana captin manami pipis nacanganatsu. Tayta Dios y Jesucristupis tsay marcacho cag runacunawanmi imaypis cangapag. Tsaymi Tayta Diosta imayyagpis adorapäcongapag. 4Tsaychömi Tayta Diosta lapanpis reguipäcongapag. Paycunapa urcunchömi Tayta Diospa jutinpis escribiranga. 5Tsaychöga patsapis mananami tsacanganatsu. Tayta Dios chip-chipyayninwan tsaycho atsicyaptinmi intipis canganatsu ni ima atsquitapis runacuna nistanganatsu. Tsaycho tagcunaga Tayta Diospa naupancho car imayyagpis cushishgami cawapäcongapag. 6Tsaymi ángil nimargan: “Lapan wilacushgäcunaga cumplinanpagnami caycan. Profëtancunata tantyatseg Tayta Diosmi nogata cachamashga pasananpagna cagcunata wilanäpag.” 7Tsaynogpis Jesucristo caynogmi nin: “Shamunäpagnami caycä. Tsaymi cay librucho escribiraycagta cäsucogcunaga Tayta Diospa naupanman chayar cushicongapag.” 8Noga Juanmi cay librucho escribiraycagcunata ricashcä y mayashcäpis. Tsaymi lapanta ricatsimag angilpa naupanman gongurpacuycorgä adoranäpag. 9Tsaymi tsay ángil caynog nimargan: “¡Nogataga ama adoramaytsu! Tayta Diosnintsipa profëtan mayiquicunanogla y escribishgayquicunata chasquicogcunanoglami nogapis Tayta Dios munashganta ruragla caycä. Tayta Diosnilantsita adorayga.” 10Mastapis caynogmi nimargan: “Cay escribishgayqui libruta ama pacaytsu, sinöga may-tsaymanpis apatsiy lapan runacuna liyinanpag. Cay escribishgayquicunaga cumplinanpagnami caycan. 11Jutsata rurag runacunaga jutsata rurar cawatsun. Fiyu runacunaga fiyu cacutsun. Ali runacunaga alita rurar cawatsun. Dios munashgannog cawagcunaga Tayta Dios munashgannog cawatsun.” 12Jesucristo caynogmi nin: “Nogaga shamunäpagnami caycä. Shamurmi lapan runacunata rurashgan-tupu juzgashagpag. Ali ruragcunataga premiuta goshag. Mana ali ruragcunatami itsanga infiernuman gaycushagpag. 13Cay patsata manarag camarpis maynami caycargä. Tsaynoglami cay patsa ushacaptinpis caycäshagpag.” 14Cushishgami canga Jesucristuta chasquicur jutsancunata cacharegcunaga. Jutsata rurashgancunapita perdonashga carmi mushog Jerusalenman yaycapäcongapag. Tsaychömi imayyagpis cawatsicog yörapa wayuyninta micapäcongapag. 15Tsay marcamanga manami yaycapäcongatsu Tayta Diosta mana cäsucogcunaga, brüjucunaga, chinërucunaga, waynan waynan puricogcunaga, runa mayinta wanutsegcunaga, ïdulucunata adoragcunaga y lapan jutsa ruragcunapis. 16Jesucristumi caynog nin: “Nogami angilnëta cachamushcä yäracamagcunata imapis pasananpag cagcunata musyatsinäpag. Nogaga rey Davidpa castanmi caycä. Tsaynogpis warag estrellanogmi caycä.” 17Santu Espiritupis y Jesucristuta chasquicogcunapis: “¡Jucla cutimuyna, Tayta!” nircaycan. Cay librucho escribishgancunata liyimushganta mayagcunapis tsaynogla: “Cutimuyna, Tayta” nipäcutsun. Yacunaypanograg Diospa naupancho cawayta munagcunaga Jesucristuta chasquicäritsun. Diospa naupancho cawananpäga manami imatapis pägangapagtsu. 18Cay librucho escribiraycashganta mayagcuna shumag tantyacäritsun. Mayganpis cay escribirashgancunaman yarpaynincunata yapag cagtaga Tayta Dios fiyupami castigangapag. Cay librucho runacuna nacananpag cashganta escribirashgannogmi tsay runacuna nacapäcongapag. 19Cay librucho escribiraycagta juc yachatsicuylatapis jorguptenga Tayta Diosnintsimi jutinta libro de la vïdapita börranga naupanman mana chayananpag. Tsaynogpis mushog Jerusalenman mana yaycur imayyagpis cawatsicog yörapa wayuyninta manami miconganatsu. 20Cay libruta escribinäpag tantyatsimag Jesucristo caynogmi nin: “Nogaga shamunäpagnami caycä.” Tsaynog niptinmi: “¡Nishgayquinogla juclana shaycalämuy, Señor Jesús!” niycä. 21Señornintsi Jesucristo lapayquita imaypis yanapayculäshunqui. [Amén.]
Copyright
Learn More


text:
1¡Saminchasqa waqaychawaqniy Señor Diosqa kachun! Paymi maqanakunaypaq yachachiwan, paymi awqa-tinkuypaqpas wakichiwan. 2Paymi munakuwaqniypas pukaraypas, paymi pakakunaypas qespichiwaqniypas, paymi escudoypas hark'aykuwaqniypas. Paymi llaqtakunawan kasuchiwan. 3Señor Diosníy, ¿imataq runari payta yuyarinaykipaq? ¿Imataq wañuq runari qhawarinaykipaq? 4Runaqa huk samay hinallan, kawsayninqa chinkapuq llanthu hinallan. 5Señor Diosníy, hanaq pachata kicharimuspa uraykamuy, orqokunata q'osñinanpaq llamiykuy. 6Lliphllikichimuy, awqaykikunata qatiriy, wach'iykikunata wach'imuy, paykunata llaksay. 7Hanaq pachamanta makiykita haywarimuway, askha unumanta horqospa aysaway, wak llaqtayoqkunaq makinmanta qespichiway. 8Siminkuqa llullatan riman, llullakuspan juramentotapas ruwanku. 9Diosníy, mosoq takitan takipusqayki, arpawanmi takipusqayki. 10Qanmi reykunata atipachinki, kamachiyki Davidtapas qespichinki, 11chayrayku, awqa sonqo runakunamanta kacharichiway, wak llaqtayoqkunaq makinmanta qespichichiway. Siminkuqa llullatan riman, llullakuspan juramentotapas ruwanku. 12Wayna churinchisqa huertapi t'ikashaq mallkikuna hina kachun, sipas ususinchisqa palaciota sumaqchaq thupasqa tusakuna hina kachun. 13Taqenchisqa imaymana ruruwan hunt'a kachun. Ovejanchisqa waranqanpi mirachun, hallp'anchispi waranqa-waranqa mirachun. 14Toronchisqa kallpasapallaña kachun, awqanchiskunaqa llaqta perqata ama q'asachunchu, runanchisqa ama kamachi-kayman lloqsichunchu, ama plazanchispi llakisqa qapariypas uyarikuchunchu. 15¡Kusisamiyoqmi chay hinata q'ochukuq llaqtaqa! ¡Kusisamiyoqmi Señor Diosniyoq llaqtaqa!
Copyright
Learn More


text:
1“Amar nä, ‘¿Imanashagrag ayganashagrag?’ nipäcuychu. Diosman yupachicurcayarga, nogamansi yupachicarcämay. 2Tayta Diospa jatun wayinchrüga achcam cayan yachranapag wayicuna. Chaynuy mana captinga nächri nirärigman cara, antis cananga aywayä maychru capäcunaypagsi camariglam. 3Chaypitam nä aywarurga maychru capäcunaypagsi nä camarircurga yapay cutimushag. Jinarcurmi noga quiquï chrasquicurcäshay gamcunas noga cangächru capäcunaypag. 4Gamcunaga musyarcayanquim may aywayangätas, jinaman musyarcayanquitan imanuypa chrämuytas”. 5Niptinmi Tomasga cay nin: “Munayniyog, manam musyapäcüchu may aywayangaytas. ¿Imanaypatag chrapäcamüman chay aywayangayman?” 6Niptinmi Jesusga cay nirun: “Nogam cayä juc camiñunuysi chayman chrächigga, nogam cayä razoncagta rimagsi, nogatan cayä chay cawachicugsi. Mana nogaman aywamugga, manam pisi chrayta atipanchu Tayta Diosman. 7Nogata reguepäcamarga Taytätas reguepäcunquimanmi. Cananpitam nä reguercayanqui, nätan nämi ricapapäcuraysi”. 8Niptinmi Felipega cay nin: “Munayniyog, regueyärichimay Tayta Diosninchita. Chaylatam munarcayä manam mastaga imatas”. 9Niptinmi Jesusga nin: “Felipe, ¿nä may unaychri cayä gamcunawan, nätan manachu reguemanquirag? Pisi nogata reguemagga, reguesha nämi Tayta Diostaga. Chauraga ¿imanirtag manacayamanqui: ‘Diosta regueyärichimay’ nirga? 10¿Manachu tantiapäcunqui Tayta Diospa-mayin cayangäta, nätan Dios-mayï pay cayanganta? Rimangäcunata manam rimapapäcug quiquïpa yarpaynïpitachu, antis nogawan cayag Tayta Dios nimangancunatam rimayäsi, rurayäsi. 11Chauraga Dioswan noga cayangäta, nätan Tayta Dios nogawan cayanganta razonmi nipäcuy, nätan mana chaynuy nipäcamarsi razonpa chaynuymi nipäcamay rurayangäcunalapas. 12Shumag mayapäcuy cayta: Nogaman yupachicamagga ruranga noga rurayangätam, nätan rurangas mastaran noga Dios-mayïcagman aywacuptïga. 13Chauraga ima-aygatas nogata manacarcamaptiqui rurashagmi, Tayta Diosta alisca alipag noga Diospa-mayin ricachinäpag. 14Nogata imalata manacarcamaptiquis rurashagmi”. 15“Chaura razonpa cuyapäcamarga ningäcunata cäsucurcay. 16Nätan nogaga manacushag Tayta Diostam juc yanapagniquicunata cachramunanpag, gamcunawan imay aygaysi cananpag. 17Chay razoncag Espirituta, shongon munangalanta ruragcunaga manam chrasquipäcunchu, mana ricarnin, jinaman mana reguermi. Nätan gamcunaga reguercayanquim gamcunawan captin. Chauraga payga munangantam rurachipäcushunqui. 18Manam dëjapäcushaychu juc wacchacunatanuyga. Cutimushagmi gamcunawan canäpag. 19Cananpita mana alä unaytam runacuna nä mana ricapapäcamangachu, nätan gamcunaga ricapapäcamanquim. Noga cawaptïmi gamcunas cawapäcunqui. 20Chay junagga tantiapäcunquim Tayta Dioswan noga cayangäta, gamcuna nogawan carcayangayta, nätan gamcunawan noga cayangätas. 21Pi maysi ningäcunata chrasquicur cäsucugga cuyamanmi. Nätan cuyamagtaga Tayta Diossi cuyangam. Nogas cuyamagtaga cuyashagtan, jinaman reguechicushagmi chay cuyamagwan”. 22Niptinmi jucnincag Judasga cay nin: “Tayta, ¿imanirtag nogacunalawan reguechicunqui, nätan waquin runacunataga mana?” 23Niptinmi Jesusga nin: “Pi maysi cuyamagga ningätam cäsucaman. Chaura Dios-mayïga cuyangam. Jinarcurmi Dios-mayïwan noga aywapäcamushag paywan cawag. 24Pi maysi mana cuyamagga, manam noga ningäta cäsucamanchu. Nätan rimayangäta mayapäcungayga manam nogapachu, cayan chayga cachramagnïpam. 25Gamcunawan cayälarmi rimaparcayag caycunata. 26Nätan nogapa trucä chay yanapapäcushugniqui Santu Espirituga Tayta Dios chay cachramunanga tantiachipäcushunqui lapan mana tantiay atipapäcungaytam. Jinamanmi yarpachipäcushunqui lapan rimapapäcungagta. 27Payga ali cawaytam yanapapäcushunqui. Nätan nämi nirärig noganuy cawapäcunaypagsi. Cay gasila cawayga manam cay pachachru cagnuylachu. Chauraga ama ‘¿Imanashunrag?’ nipäcuysi ni manchacapäcuysi. 28Nämi mayarärinqui aywayämi ningäta, nätan gamcunawan canäpag yapay cutimunätas. Gamcuna razonpa cuyapäcamarga cushicurcanquimanmi Tayta Dioscagta aywayaptïga. Nätan Tayta Diosga nogapitaga mas munayniyogmi cayan. 29Cayta nircayag mana imas cayangancamalam nä imas captin razonpa rimangäta tantiapäcunaypag. 30Manam nä rimapapäcushaychu aläpa unayga. Nämi nachrgayämun cay pachachru munayniyog Asyagga, nätan imata ruramarsi manam munangantaga taringachu. 31Chaynuymi ruracänan cayan Tayta Dios cuyangäta, cay pachachru runacuna musyapäcunanpag, jinamanga pay nimangannuylam rurayäsi” nircurga, “Sharcapäcuy aywashun caypita” nipäcamanmi.
Copyright
Learn More


text:
1Chayrayku, tukuy mana allin ruwaytapas, tukuy llullakuytapas, iskay uya kaytapas, envidiakuytapas, tukuy imaymana mana allin rimaytapas wikch'upuychis, 2hinaspa chayllaraq nacesqa wawakuna hina Santo Espirituq qosqan mana chhaqrusqa lecheta anchatapuni munaychis, chaywan wiñaspa qespichisqa kanaykichispaq. 3Qankunaqa yachankichisñan Señorpa sumaq sonqo kasqantaqa. 4Señormi kawsaq rumiqa, paytan runakunaqa wikch'urqanku, Diospaqmi ichaqa akllasqa ancha chaniyoq kawsaq rumi. Payman asuykuychis. 5Kawsaq rumikunawan hina espiritual wasi perqasqa kanaykichispaq, Diospaq t'aqasqa sacerdotekuna kanaykichispaq, Jesucristowan Diospa sonqonman chayaqtapuni espiritual sacrificiokunata haywanaykichispaqwan. 6Chayraykun Diospa Simin Qelqapas nin: “Ñoqan Sión llaqtapi esquina hap'iq rumita churani, akllasqa ancha chaniyoq rumita churani, paypi iñiqqa manan p'enqachisqachu kanqa”, nispa. 7Chayrayku, qankuna iñiqkunapaqqa ancha chaniyoqmi chay rumiqa, mana iñiqkunapaqmi ichaqa, Diospa Simin Qelqa hunt'akun. Chaypin nin: “Wasi sayarichiqkunaq wikch'usqan rumin esquina hap'iq kapun”, nispa. 8Nillantaqmi: “Paymi misk'ana rumi, paymi urmachiq qaqa”, nispa. Paykunaqa Diospa siminta mana kasukuspankun misk'anku, chaypaq unanchasqapunitaqmi karqankupas. 9Qankunan ichaqa Diospa akllakusqan ayllu kankichis, reyta serviq sacerdotekuna, Diospaq t'aqasqa ch'uya runakuna, Diospa rantikusqan llaqta. Diosmi laqhayaqmanta sumaq k'anchayninman waqyaspa akllakurqasunkichis paypa musphana ruwasqankunata willanaykichispaq. 10Ñawpaqqa manan llaqtanchu karqankichis, kunanmi ichaqa Diospa llaqtan kapunkichis. Ñawpaqqa manan Diosqa khuyapayarqasunkichischu, kunanmi ichaqa Diospa khuyapayasqanña kashankichis. 11Munasqay wawqe-panaykuna, wak llaqtayoqkunata, purikuqkunata hinan, valekuykichis aychaq millay munasqankunataqa amapuni ruwaychischu, chaykunaqa kikin runaq contranpin maqanakushan. 12Diospi mana iñiqkuna ukhupi allintapuni kawsaychis. Ahinapin paykunaqa contraykichispi mana allin ruwaqkunamanta hina rimashaspapas, juzgana p'unchay chayamuqtin allin ruwasqaykichista rikuspanku Diosta yupaychanqaku. 13Señor-rayku kasukuychis runaq churasqan llapa kamachikuqkunata, Roma suyu reytapas qollana kamachikuq kasqanrayku. 14Kasukullaychistaq kamachikuqkunatapas, paykunatan reyqa churan mana allin ruwaqkunata muchuchinanpaq, allin ruwaqkunatataq sumaqta rikunanpaq. 15Diosqa munanmi allinkaqta ruwaspaykichis, mana yuyayniyoq runakunaq thawtisqanta ch'inyachinaykichista. 16Kamachi-kaymanta kacharichisqa runakuna hina puriychis, ichaqa paqtataq kacharichisqa kaspaykichis mana allinkaqta ruwawaqchis, aswanpas Diospa kamachinkuna hina kawsaychis. 17Respetaychis lliwta. Munakuychis iñiq-masiykichiskunata. Manchakuychis Diosta. Respetaychis reytapas. 18Kamachikuna, patronniykichiskunata tukuy manchakuywan kasuychis, ama sumaq khuyapayakuq kaqkunallatachu, aswanpas phiña kaqkunatapas kasukullaychistaq. 19Pipas Diospa munayninta yachashaspa, mana ima huchanmanta muchuchisqa rikukuspaqa pacienciakuchun, chaymi Diospaqqa ancha sumaq. 20Huchallikusqaykichis hawa muchuchisqa kawaqchis chayqa, ¿ima allintaq kanman, pacienciawanña muchuwaqchis chaypas? Ichaqa allinkaqta ruwaspaykichischus pacienciawan muchunkichis chayqa, Diospaqmi ancha sumaq. 21Chaypaqpunin Diosqa waqyarqasunkichis, Cristopas ñoqanchisraykun muchurqan, muchusqanta qhawarispanchis yupinta qatikunanchispaq. 22Payqa manan huchallikurqanchu, manataqmi pitapas q'oturqanchu. 23Payqa k'amishaqtinkupas manan k'amipakullarqantaqchu, ñak'arichishaqtinkupas manan amenazarqanchu, aswanmi chaninninpi juzgaq Diosman hap'iykachikurqan. 24Kikin Criston huchanchiskunatapas cruzpi chakatasqa kaspa cuerponpi aparqan, huchakunapaq wañuspanchis chanintapuni kawsananchispaq. Paypa k'irinkunawanmi qhaliyachisqa karqankichis. 25Ñawpaqqa chinkasqa oveja hinan purisharqankichis, kunanmi ichaqa kutimpunkichisña waqaychawaqninchis, michiwaqninchis Cristoman.
Copyright
Learn More


text:
1Pipas pisi iñiyniyoq kaptinqa ama imamantapas atipanakuspayá allinllata chaskiykuychik. 2Wakinmi ninku: —Llapallan mikuykunaqa allinmi —nispa. Wakinñataqmi pisi iñiyniyoq kaspanku aychataqa mana mikunkuchu. 3Chaynaqa tukuy imapas mikuqqa amayá penqachunchu wakinkunata, aychata mana mikuqpas amataqyá juzgachunchu tukuy ima mikuqtaqa. Chay runatapas Diosqa chaskinmi. 4¿Pitaq qamqa kanki hukpa sirviententa juzganaykipaqqa? Señorninchikmi sirvientenkunataqa juzganqa allin otaq mana allin kasqanmantapas. Paymi sirvientenkunataqa atiyninwan allinta sayachinqa. 5Wakinkunañataqmi ninku: —Kay-wak punchawmi aswan allinqa —nispa. Wakinñataqmi lliw punchawkunata igualpaq hapinku. Chaynata piensaspankuqa sapakamayá sonqonkupa nisqanman hina rurachunku. 6Pipas huk kaq punchawpi samaspaqa Señorta yupaychananpaqmi samachkan chaynataqmi tukuy imakunapas mikuqqa chaynata rurachkan Señorta yupaychaspa, chay mikuymantam Diosman graciasta qon. Aychata mana mikuqpas chaynataqa rurachkan Señorta yupaychaspanmi, paypas Diosmanmi graciasta qon. 7Manam mayqanllanchikpas kawsachkanchikqa kikillanchikpaqchu, nitaqmi wañukuspanchikpas wañukusunqa kikillanchikpaqchu. 8Kawsaspanchikqa Señorninchikpaqmi kawsachkanchik, wañukuspanchikqa Señorninchikpaqtaqmi wañukusun. Chaynaqa wañuspapas kawsaspapas Señorninchikpam kanchik. 9Cristoqa wañuruspam kawsarimurqa wañuqkunapipas kawsaqkunapipas munaychakunanpaq. 10Ichaqa ¿imanasqamá qamqa wawqekitaqa juzgachkanki hinaspataq penqachkanki? Lliwchanchikmi Diospa qayllanman rikurisunchik juzgawananchikpaq. 11Chaynatam Bibliapipas Señorninchik niwanchik: Kikiyrayku juraspam nini: Qayllaypim qonqorakunqaku llapallan runakunaqa. Llapallankum ñoqata yupaychawanqaku paykunaqa. 12Chaynaqa sapakamam Diosninchikman cuentata qosunchik. 13Chaynaqa amañayá kikinchikpuraqa juzganakusunchu aswanqa munaychik wawqe-panikichik ama hukmanyanantayá nitaq huchamanpas urmaykunantayá. 14Señor Jesuswan huklla kaspaymi yachanipuni ima mikuypas mana huchallichiwasqanchikta aswanqa pipas chay mikuy huchallichisqanta piensaptinqa, arí, paypaqqa hucham. 15Ichaqa sichum imapas mikusqaykiwan wawqekita hukmanyachinki hinaspaqa manañam kuyachkankiñachu. Amayá munaychu imapas mikusqaykirayku pipas huchaman wichiykunantaqa. Paypaqpas Cristom wañupurqa. 16Chaynaqa cuidakuychikyá chay allin rurasqaykimanta ama rimanankupaq. 17Diospa munaychakusqanpi kawsakuyqa manam mikukuyllachu nitaq upyakuyllachu aswanqa Chuya Espiritupa yanapakuyninwan allinta ruraspa hawkalla kusisqa kawsakuymi. 18Kaynatapuni pipas Cristota serviqqa Diospa agradonpaq kaptinmi runakunapas allinpaq hapinku. 19Chaynaqa hawkalla kawsakuytayá munasun chaynapi iñiqmasinchikkunawan aswan wiñachinakunanchikpaq. 20Amayá Diospa rurasqantaqa chinkachiychikchu iñiqmasikikunapa hukmanpaq qawasqanta mikuspallaykiqa. Yachanchikñam llapallan mikuykunaqa allin kasqanta ichaqa manam allinchu kanman imapas mikurusqaykiwan wakinkunata huchaman wichiykachiynikiqa. 21Allinmi kanman aychata mana mikuspayki vinotapas mana tomaynikiqa. Amayá imatapas ruraychu chaywan iñiqmasikita ama wichiykachinaykipaq. 22Kaykunamanta piensasqaykitaqa sonqollaykipi waqaychaspayá Diosllaman willay. Kusisqam pipas imapas rurasqanmanta sonqon “allinmi” niptinqa. 23Pipas iskayrayastin mikuqmi ichaqa huchallikuchkan mana allinpaq hapichkaspan mikusqanrayku. Chaynaqa mana allinpaq hapichkaspanchik imapas ruraruyqa hucham.
Copyright
Learn More


text:
1Señor Diospa angelninmi Gilgalmanta Boquimman wicharqan, chaypin Israel runakunata nirqan: –Ñoqan Egipto suyumanta horqomurqaykichis, hinaspan pusamurqaykichis ñawpa taytaykichisman prometesqay kay hallp'aman. Paykunatataq nirqani: Rimanakusqanchistaqa manan hayk'aqpas p'akisaqchu, 2qankunaqa amapunin kay suyupi tiyaq runakunawan rimanakunkichischu, aswanpas altarninkunatan thuninkichis, nispa. Qankunan ichaqa mana kasuwarqankichischu. ¿Imanaqtintaq chay hinari kankichis? 3Chayraykun ñoqapas kay runakunata ñawpaqeykichismanta mana qarqosaqchu, aswanmi paykunaqa toqlla hina qankunapaq kanqaku, diosninkutaq misk'achiqniykichis kanqa, nispa. 4Señor Diospa angelnin rimayta tukuqtintaq, llapa Israel runakunaqa qaparispa waqaykurqanku. 5Chaymi chay cheqasta suticharqanku Boquim nispa. Chaypitaq Señor Diosman sacrificiokunata haywarqanku. 6Josuetaq Israel runakunata kacharparipurqan, hinan paykunaqa sapankanku ripurqanku sorteopi chaskisqanku hallp'ankuta hap'ikapuq. 7Israel runakunataq Josuepa p'unchayninkunapi Señor Diosta allinta servirqanku, hinallataq Josuemanta qhepakamaraq kawsaq kurak taytakunaq p'unchayninkunapipas. Chay taytakunan Señor Diospa Israelrayku hatuchaq ruwasqankunata rikusqaku. 8Chaymantataq Señor Diospa kamachin Nunpa churin Josueqa wañukapurqan pachak chunka watayoq kashaspa. 9Hinan Efraín orqo-orqopi Gaas orqoq wichaynin Timnat-heres hallp'anpi p'ampapurqanku. 10Hinallataq Josuepa wiñaymasin llapan kurak taytakunapas wañukapurqanku, qhepa wiñay runakunataqmi ichaqa Señor Diosta mana reqsirqankuchu, manallataq Israelrayku imaymana Señor Diospa ruwasqantapas yacharqankuchu. 11Chaymantataq Israel runakunaqa Señor Diospa mana munasqan millaykunata ruwarqanku, Baal dioskunata yupaychaspanku. 12Egiptomanta ñawpa taytankuta horqomuq Diosninku Señortan qonqapurqanku, hinaspan muyuriqninkupi tiyaq runakunaq diosninkuta yupaychaspa Señor Diosta phiñachirqanku. 13Señor Diosta saqerparispataq Baal diosta Astarte diosata servirqanku. 14Chaymantan Señor Diospa phiñakuyninqa Israel runakunapaq rawrarirqan, hinan kaqninkutapas llat'anaqkunawan ch'utichirqan, muyuriqninkupi tiyaq runakunawantaq atipachirqan, churanakuytapas mana atinankukama. 15Sapa kuti awqa-tinkuyman riqtinkun, Señor Diosqa awqankuwan atipachillarqanpuni, paykunaman juraspa nisqanman hina. Chaymi paykunaqa hatun llakillapipuni kasharqanku. 16Chaymantañataq Señor Diosqa Israel runakunaman uma qollanakunata churarqan llat'anaqninkumanta qespichinanpaq. 17Chaywanpas manapunin chay qollanakunatapas kasurqankuchu aswanmi wak dioskunata yupaychaspanku qhellichakurqanku. Ñawpa taytankuqa Señor Diospa kamachikuyninta kasukuspan kawsarqanku, paykunañataqmi ichaqa manaraq imapi Señor Diosta saqerparipurqanku. 18Paykunaman sapa kuti uma qollanata churaspan, Señor Diosqa uma qollanata yanapallaqpuni. Chay hinapin qollanakunaq kawsasqan p'unchaykunapi Señor Diosqa awqankumanta Israel runakunata qespichillaqpuni, paykunaq waqasqankuta ñak'arisqantawan khuyapayaspa. 19Sapa kuti uma qollananku, wañupuqtintaqmi wakmanta huchallikurqanku taytankumantaqa aswan mana allintaraq ruwaspanku. Wak dioskunata servispan yupaycharqanku, millay ruwayninkutapas manapuni qonqaspan k'ulluchaykukurqanku. 20Chaymantan Señor Diospa phiñakuyninqa Israel runakunapaq rawrarirqan, chaymi Señor Diosqa nirqan: Kay runakunan ñawpa taytankuwan rimanakusqayta p'akinku, kamachikuyniykunata mana kasukuspa. 21Chaymi ñoqapas Josué wañukapuspa saqesqan kikin suyupiraq tiyaq llaqtakunataqa manapuni qarqosaqchu. 22Chay llaqtakunawanmi Israel runakunata probasaq, ñawpa taytanku hina kamachikuyniykunata hunt'anqakuchus icha manachus chayta yachanaypaq, nispa. 23Chay yuyaywanmi Señor Diosqa mana wikch'urqanchu Josuepa mana atipasqan llaqtakunata, aswanmi kaqllapiraq qhepachirqan.
Copyright
Learn More


text:
1Jesusqami kaynu niran: "Nuqami chiqap uba tarpukashaqa kani. Nataq Taytaymi kuytaq chayqa. 2Chaynu chiqap uba katiymi tukuy nuqapi kriyiqkunaqa nuqapa rikraykunana. Chaymi chay rikraykuna mana puquqtaqa, Taytayqa kuchur itakunqa. Nataq chay puquqkunata-shuypaqa mana shumaqninkunata kuchupar ima kamkachinqa, mastana puqunanpaq. 3Nataq qamkunaqami willashushayllapata kasur kawsashaykillaparayku kusa shumaqna kankillapa Dyuspaqqa. 4Chaynu karmi imanutaq nuqa qamkunamanta mana chiqanchakanichu, chaynulla ama nuqamantapis chiqanchakayllapachu. Chaqa uk ubapa rikrankunamaqa tullunmanta pakikasha karqa, mana puquyta puytinchu. Chaynullami qamkunapis mana nuqallawan karqa, mana puquq yupayna mana shumaqnachu kankillapa Dyuspaqqa. 5"Nuqami chay chiqap uba tarpukashaqa kani. Nataq qamkuna-shuypaqami rikraykuna kankillapa. Chaymi mayqanpis nuqamanta mana chiqanchakatinqa, nuqapis paykunamanta mana chiqanchakatiychu puquq yupayna kusa shumaqta kawsanqallapa. Chaqa mana nuqawan kaqkunaqami mana imatapis rurayta puytinqallapachu. 6Chaymi mayqanpis mana nuqallawan kaqtaqa, imanutaq qirupa rikrankunamataqa kuchur itakusha chakitin rupachinchik, chaynu ninamanna itakukanqa. 7"Piru qamkuna tukuy rimashaykunata kasur, nuqamanta mana chiqanchakar ima ministishaykillapata maƱakutkillapapismi Taytayqa qushunqallapa. 8Chaynulla, chaynu puquq yupay kusa shumaqta kawsatkillapaqami Taytayqa kusa alabakashana kanqa. Chaynuqami nuqapa chiqap yach'akuyniypaqna riqsikankillapa. 9Chaqa nuqami qamkunataqa kusata munashunillapa, Taytay imanutaq nuqata munamashannulla. Chayraykumi qamkunapis uknikillapa uknikillapa munanakur kawsayllapa, nuqa munashushayllapanulla. 10Chaymi chiqapta nuqata munamarllapaqa, mantakushaykunata intrakar kasuyllapa. Chaqa imanutaq nuqamaqa Taytayta kusata munashayrayku tukuy mantamashanta kasur kawsani chaynulla. 11"Chaynuqami nishunillapa kusa shumaqta yarpurna, nuqawan chiqapta aligriyanaykillapapaq. 12Chaynullami mantashaykillapa: Imanutaq nuqa munashushallapa kani, chaynulla qamkunapis uknikillapa uknikillapa munanakuyllapa nir. 13"Chayraykumi mayqanpis ukninta munashanrayku amigunta washananraykuqa wanuymatapis puytin. 14Chaymi qamkunapis tukuy mantashushayllapata rurarqa kusa munashay amiguykunana kankillapa. 15Chaynu katkillapami manana kananmantaqa sirbimaqniypaqnachu riqsir, amiguykunapaqna riqsishaykillapa. Chaqa uk sirbikuqqami mana yach'anchu imata patrunnin ruran nirmapis. Piru qamkunataqami Taytay tukuy imata willamashantapis tantar willashushallapana kani. 16Chaynulla manami qamkunachu nuqataqa akramashaykillapa. Ashwanmi nuqa qamkunata akrar kach'ashurayllapa rir kusata puquq yupayna maydiyapis kawsanaykillapapaq. Chaynu kar, tukuy imata ministir shutiypi Taytayta maƱatkillapaqa qushunqallapa. 17Chaymi qashan mantashaykillapa: Uknikillapa uknikillapa munanakuyllapa nir. 18"Nishaykillapapis: Kay pachapi mayqan ch'iqnishutinllapaqa yach'ankillapana nuqatami puntataqa ch'iqnimayan nir. 19Chaqa qamkuna kay pachamanta kaqkunallawan katkillapaqa, kusalata munashuyanmanllapa, imanutaq paykuna munanakunllapa chaynulla. Piru qamkunata paykunamanta akrashushayllaparaykumi ch'iqnishunllapa. Chaqa manami paykunapanachu kankillapa. 20Chaymi uk kuti nishushayllapata yarpuyllapa. Chaqa kaynumi nishurayllapa: Uk sirbikuqqami mana maschu patrunninmantaqa nir. Chaymi imanutaq nuqapa ikiypi puriranllapa mana allinta ruramananllapapaq, chaynullami qamkunatapis rurashunqallapa. Chaqa nuqa rimashaykunata kasuyarllapaqa, qamkuna nishaykillapatapis kasunmanllapa. 21Chaynumi rurashunqallapa nuqarayku. Chaqa paykunaqami mana riqsinllapachu kach'amasha chaytaqa. 22"Paykunaqami nuqa mana shamur willasha katiyqa mana uchayjunchu kanmanllapa. Piru shamur willatiy mana kasukushanllaparaykumi kusala uchayjunna. Chaymi manana pirdunakanqalamapischu. 23Chaqa mayqanpis nuqata ch'iqnimaqqami Taytaytapis ch'iqniyanllapa. 24Chaynulla nuqa paykunapa naypanpi mana mayqanpis rurashanllapata rurasha katiyqami mana ima uchayjunlamapischu kanmanllapa. Piru tukuy imakunata paykunapa naypanpi rurasha katiymapis, ch'iqnimanllapa, chaynulla Taytaytapis ch'iqninllapa ima. 25Tukuy kaykunaqami chaynuqa pasayan, Dyus nitin Moise's iskribikashankuna kumplikananpaq. Chaqa niqmi: 'Yanqa illaqmantami ch'iqnimanllapa' nir. 26"Piru Taytaymanta Chiqap Ispiritu Yanapakuqta kach'amutiymi nuqapaq intrachikunqa uk tistigu yupayna mayqanmi kani nirmapis. 27Chaynullami qamkunapis nuqapaqqa tistiguykuna kankillapa. Chaqa qamkunaqami puntamanta-pacha pullay kashaykillapa.
Copyright
Learn More


text:
Hebreos 3Mushuj Testamento Diospaj Shimi (MTDS)
Jesusca Moisestapish yallimi
3 Chashna cajpica, Diospajlla caj huauqui, panicuna, Paipajlla cachun jahua pacha Dios agllashcacunami canguichij. Ñucanchijman huillagrichun mingashca, curacunata Mandaj Cura Cristo Jesús ima cashcataca, alli yuyarichigari. 2 Paiman imalla ruranata mingaj Taita Diostaca, tucuipi alli caźujmi. Diospaj tucui huasipi Moisés tucuita pajtachij cashca shinallatajmi rurarca. 3 Chai tucuita ricujpica, Jesusmari Moisesta yalli alli nishca canata charin. Huasichij runamari, Pai rurashca huasita yalli alli nishca llujshin. 4 Huasicunaca, maijan rurajllapimi tiyan. Ashtahuanpish tucui imalla tiyajcunaca, Taita Dios rurashcamari. 5 Moisesca Diospaj huasipica, imallata huillachun cachashcataca, tucuita alli huillashpatajmari, Diostaca servirca. 6 Ashtahuanpish Cristoca, Diospaj Churi cashcamantaca, tucui Diospaj huasita mandajmari. Chai huasica, ñucanchijllatajmari canchij. Chaimantamari ñucanchijca, tucuringacama paipi shunguta churashpa, Pai yuyailla cushicuihuan alli caticunalla canchij.
Dios agllashcacunami Paihuan samaringa
7 Chaimantami Diospaj jucha illaj Espirituca, cashna nin:
«Dios rimashcata cunan cancuna uyashpaca,
8 amataj sinchi shungu tucuichijchu.
Shitashca pambapi Diosta c'ariyashca punlla shina,
Diosta p'iñachishca punlla shinaca ama tucuichijchu.
9 Chai shitashca pambapica, cancunapaj ñaupa yayacunaca,
paicuna munashcata rurachun nishpami p'iñachircacuna.
Ñuca imalla rurai tucushcata ricushpapish,
chuscu chunga huatacunata p'iñachicurcallacunami.
10 Chashnacuna cajpimi, chai huiñai runacunahuanca p'iñarircani.
Chaimantami: “Caicunaca, yangallatami shungupi yuyashpa purincuna.
Ñuca yachachishcataca, manataj entendishcacunachu” nirircani.
11 Chashna yallitaj p'iñarishpami:
“Manataj Ñucahuan samaringapajca, yaicungacunachu” nircani» ninmi.
12 Riquichij, huauquicuna, ñataj cancunapuramanta pipish millai shungu tucushpa, causacuj Taita Diosta ña mana crishpa, Paimanta ch'icanyanguichijman. 13 Chaipaj randica, juchata rurana yuyaicuna ama pandachichun, ama ch'ahuanyachichunca, cunan causacushparaj punllanta caishuj chaishuj yuyachinacuichij. 14 Ñucanchijca, ñamari Cristohuan Paipurallataj tucushcanchij. Chaimanta, callaripi pai yuyailla cashca shinallataj, tucuringacama paita alli catishunchijlla. 15 Chaimantamari Dios Quillcachishcapica:
«Dios rimashcata cunan cancuna uyashpaca,
ama Paita p'iñachishca punlla shina sinchi shungu tucuichijchu» nicun.
16 ¿Picunashi Dios rimashcata uyashpapish, Paita p'iñachircacuna? Illu chai Egiptomanta Moisés llujshichishcacunallatajmi, tucuicuna chashna rurarca. 17 Cutin, ¿picunahuanshi Diosca chuscu chunga huatata p'iña carca? Juchata rurajcunahuanmari p'iñarirca. Chaimantami tucui paicunaca, shitashca pamballapi huañurcacuna. 18 Cutin, ¿picunatashi Diosca Paipaj shimihuantaj: “Ñucahuan samarinamanca, manataj yaicungacunachu” nirca? Diosca, paita mana caźujcunatamari chashna nishca. 19 Paicunaca mana crishcamantami, mana yaicui tucushcata yachanchij.


text:
1Damasco llaqta contra willakuy. Tukuy-atiyniyoq Señor Diosmi nin: Damascoqa manañan llaqtachu kanqa, k'urpa montón hinan kapunqa. 2Aroer hap'iy llaqtakunaqa wiñaypaq purunyachisqan kapunqa, uywa michinamanmi tukupunqa, mana piqpa mancharichisqanmi uywakunaqa mikhunqa. 3Efraín suyuq pukara llaqtankunaqa thunisqan kanqa, Damasco llaqtaq atiyninqa p'uchukapunqan, Siria suyupi qhapaq runakunaqa Israel runakuna hinallataqmi p'enqaypi rikukunqaku, nispa. Chaytan Tukuy-atiyniyoq Señor Diosqa nin. 4Israelpa Diosnin Señormi nin: Chay p'unchaymi Israelpa mentasqa-kayninqa pisiyarqapunqa, qhapaq kayninpas tukurqakapunqa. 5Imaynan ichhuqqa trigota ichhun, makinwan trigota hap'ispataq ch'usaqta chakrata saqen, chay hina saqesqan Israelqa kanqa, 6mana chaytaq Refaim wayq'opi qhellapasqa chakra hina kanqa. Mana chaytaq olivo sach'a chhaphchisqa hina kanqa, aswan alto k'allmapin iskay kinsa rurukunallaña qhepanqa, rurusapa k'allmapitaq tawa phisqa rurukunallaña qhepanqa, chay hinallañan Israel runakunaqa qhepanqa, nispa. 7Chay p'unchaymi runaqa yanapayta maskhaspa Kamaqninman kutirinqa, Israelpa Ch'uya Diosninman asuykunqa. 8Runakunaq ruwasqan altarkunamanpas manan rinqakuñachu, Asera diosaq rikch'aynintapas manan yupaychanqakuñachu, altar ruwasqankupipas manan inciensota q'osñichinqakuñachu. 9Chay p'unchaymi perqawan allin hark'achisqa llaqtankuna wikch'usqa kanqa, imaynan Hiv runakunaq Amor runakunaq llaqtankupas Israelta manchakuspa wikch'usqa karqan chay hina, lliwmi purun-purun kanqa. 10Israel llaqta, Qespichiqniyki Diostan qonqapurqanki, manan yuyarirqankichu payqa pakakunayki Qaqa kasqanta. Wak'a dioskunata yupaychanaykipaqmi sumaq huertakunata llank'anki, wak llaqta diospa sutinpin ruruykikunata tarpunki. 11Hinaña tarpusqayki p'unchay allinta llank'anki, hinaspa chay muhuta phutuchinki chaypas, mana hampiy atina millay onqoy hamuqtinmi lliw chakraykiq ruruynin chinkapunqa. 12¡Achacháw! ¡Askha llaqtakunan kunununumun! ¡Lamar-qocha phoqchiqeq hinan qaparimun! ¡Achacháw! ¡Suyukunan qaparin sinchi askha unuq t'oqyasqanta hina! 13Chaywanpas Dios anyaqtinmi, usqhaylla karuman ayqenku, imaynan orqokunapi ichhuta wayra apan ahinata, tutuka muyuq wayra ñut'u hallp'ata apan ahinata. 14Paykunaqa ch'isinmi manchanata q'aqchanku, manaraq illarimuytataq ichaqa ch'usaqyarqapunku. Llat'anaqninchiskunaqa chay hinallapunin kashanku, suwaqninchiskunaqa chay hinapin rikukunku.
Copyright
Learn More


text:
1¡Ay, imaraqmi Jerusalenqa sapan kapushan, haqay hina askha runakunayoq llaqta! ¡Ay, imaraqmi viuda warmi hina kapushan, lliw suyukunaq uman kashaqqa! Mit'anipin llank'apushan, lliw llaqtakunaq ñust'an kashaqqa. 2Tutan-tutanmi unuy-parata waqaykushan, uyapas p'aspay-p'aspallaña. Llapan munaqninkunamanta manan hukllapas kanchu sonqochaykuqnin. Llapan reqsinakuq-masinkunapas manan rikuqpas tukupunkuchu, llapallanmi awqanman tukupunku. 3Judá runakunan kamachi-kayman apasqa kanku, chaypin sinchita llank'aspa muchushanku. Hinantin suyukunapi tiyaspan manaña samaykuytapas tarinkuñachu. Sinchi sasachaypa ñit'iykusqan kashaqtinmi, qatiykachaqninkuna tariparqanku. 4Sionman rina ñankunapas llakiy-llakiymi kapushan, hatun fiestamanqa manan pipas rinñachu. Llaqta punkukunapas ch'usaqmi kapushan, sacerdotekunan: ¡Ikiraqmi! ¡Imaraqmi! nishanku, doncella sipaskunan llakiraykukushanku, Jerusalentaqmi simipas hayallaña kaykushan. 5Awqankunan Jerusalenta munaychakapushanku, kunanqa kusisqan tiyapushanku. Señor Diosmi paytaqa llakichin sinchi askhata huchallikusqanrayku. Wawankunan apasqa rikukapun awqankun kamachipaq apapun. 6Sionpa ususinpa k'acha-kayninmi chinkarqapun. Umalli runankunapas q'achuta mana tariq taruka hinan purishan, chakinta aysaspallañan chakuqninpa ñawpaqenta ayqeshan. 7Llaki-phutiypi awqankunaq apaykachasqan rikukuspanmi Jerusalenqa chayraq yuyarin ñawpa sumaq-kayninta. Awqanpa makinman urmaykuqtinmi, mana pillapas yanapaykuqnin karqanchu. Awqankunapas payta rikuspan thunikusqanmanta asipayarqanku. 8Sinchitapunin Jerusalenqa huchallikurqan chaymi qhellillaña kapushan. Allin rikuqninkunan kunanqa pisichapunku, q'alalla kaynintan rikurqapunku. Chaymantan payqa waqashan, p'enqakuymantan manaña rikhuriytapas munanchu. 9P'achanpas lliwpa rikunanmi qhellichasqa karqan, ichaqa manan yuyarqanchu chhaynaman chayananta. ¡Imaynapipunin urmaykurqanqa! ¡Manan pipas sonqochaqnin karqanchu! Paytaq waqyakun: ¡Qhawariway, Señor Diosníy, muchuchisqa kasqayta, awqaymi atiparqapuwan! nispa. 10Awqanmi munaychakapurqan Jerusalenpa llapan qhapaq kayninkunata. Jerusalenmi rikurqan yupaychana wasiman wak suyu runakunaq haykusqanta, Señor Diospa llaqtanwan huñukunanta hark'asqan runakunaq haykusqanta. 11Waqaykukuspan llaqtantin runakuna mikhunata maskhashanku, qhapaq kayninkutan mikhunawan chhalarqapunku chaywan kawsanankupaq. Jerusalentaq waqyakun: ¡Señor Diosníy, qhawariway! ¡Khuyapayaway pisichasqa kasqayta! nispa. 12Qankuna kay ñanninta puriqkuna, ¿manachu imapas qokusunkichis kay nanayniymanta? Qhawariychis hinantinta, ¿pillapas kanchu ñoqa hina ñak'ariq? ¡Señor Diosmi kay llakiwan kachaykuwarqan phiñakuynin rawrariqtin! 13Hanaqmantapacha Señor Diospa kachaykamusqan ninan tulluykamaraq haykun. Urmanaypaqmi llikata churarqan, qhepamanraq kutichiwarqan. Sapaytan wikch'urpariwarqan, nanayllapipunin p'unchay-p'unchay kashani. 14Señor Diosmi huchayta yuparqan, pay kikinmi huchayta wataykurqan, kunkaymantaq warkuykurqan, chay hinapin kallpay chiriyarqan. Señor Diosmi hap'iykachiwarqan mana atipay-atiy runakunaq makinman. 15Señor Diosmi llapan soldadoykunata pisicharparirqan, phawaykuspa wañuchiwanankupaqmi soldadokunata apamurqan allichachaq waynaykunata ch'usaqyachinanpaq. Señor Diosmi Judá llaqtata t'usturqapurqan vino horqonankupaq uvas saruq hinaraq. 16Chayraykun pasaqtapuni waqashani, ñawiypas weqe hunt'aykusqallañan kashan. Manan piniypas kanñachu sonqochaqniy, manan piniypas kanñachu kallpachaqniy. Wawaykunan wikch'usqa raqay-raqaypi rikukun, awqay ñoqata atipawasqanrayku. 17Sión llaqtan valepakuspa makinta haywarikun, manataq pillapas sonqochaqnin kanchu. Señor Diosmi unancharqan Jacobpa llaqtamasinkuna awqan kapunanta, llaqta-masinkunapaqmi Jerusalenqa mana serviq qhelli kapurqan. 18Señor Diosqa chaninpunin, ñoqataq kamachikuyninta p'akirqani. Llapa llaqtakuna uyariwaychis, nanayniyta qhawariwaychis. Wayna-sipasniykunapas lliwmi kamachipaq apasqa kapurqan. 19Munaqniykunaq yanapawanantan waqyakurqani, paykunataq ichaqa yanqalla q'otuykuwarqanku. Sacerdoteykunan kurak runaykunapiwan kikin llaqtapi wañupurqanku, kawsanankupaq mikhunata maskhashaspanku. 20¡Señor Diosníy, llakikuyniyta qhawariy! Sonqoyraqmi phatatatashawan, nanaymi sonqoyta k'iriykuwan, sinchi mana kasukuq kasqaymanta. Hawapin espadaqa runata wañurachishan, kay ukhupipas wañuyllataq kashan. 21Runakunan khuyay anchisqayta uyariwan, manataqmi sonqochaqniyqa pillapas kanchu. Lliwmi awqaykunaqa khuyay muchusqayta yacharqan, kusikushankutaqmi qanpa ruwasqaykimanta. ¡Unanchasqayki p'unchayta chayachimullayña, paykunapaqpas ñoqapaq hina kachun! 22Lliw mana allin ruwasqankumanta paykunata huchachay, ñoqata ruwawarqanki hinata huchankumanta taripay. Pasaqtapunin ñoqaqa waqashani, sonqoypipas k'irisqallañan kashani.
Copyright
Learn More


text:
1Yuhu ra Pablo cuví noo apóstol ra Jesucristo. Vatyi tyicuan caa cuhva cuñí maa Nyoo. Yuhu chihin ra Timoteo yañi yo, tyaá ndi noo carta ihya chi ndo ñu ñuu Colosas cha yɨhɨ́ vaha cuenda Nyoo ta cuenda ra Cristo. Nyoo Sutu yo nasoco ra chi ndo ta nacuhva ra cha taxi ri coo añima ndo. 3Tyicuan ri cha chicán tahvi ndi chaha ndo. Ta nacuhvá ndi tyahvi nyoo chi Nyoo Sutu Sutu Mañi yo Jesucristo cha cuenda ndo. 4Vatyi ñihí ndi tuhun vatyi chinó xaan iñi ndo chi ra Cristo Jesús. Ta cuñí xaan ndo chi tandɨhɨ ñu cha yɨhɨ́ cuenda ra. 5Tyicuan caa sacuví ndo vatyi chitó vaha ndo vatyi cucoo ndo chihin Nyoo nya andɨvɨ. Nya quɨvɨ chiñi̱ ndo tuhun Nyoo cha ndicha vaha, quɨhɨ iñi ndo vatyi sacacú ra Cristo añima ndo. 6Ta suri maa tuhun ra Cristo cha caha̱n ra Epafras chihin ndo, ican cuan chityá tandɨhɨ ri ityi tari chityá tucu nu canyicú ndo. Ta cuaha ñáyɨvɨ nacuhvá cuenda ñu chi ñu chi Nyoo, tari nacuhva̱ cuenda nyoho chi ndo ñandɨhɨ. Ta cuhva cha chiñi̱ ndo tuhun ra Cristo, ta chito̱ ndo vatyi ndicha vaha cha cuñí Nyoo chi yo. 7Ican ihya sañaha̱ yañi yo ra Epafras chi ndo. Vatyi ɨɨn ri tuhun Nyoo sahá tyiño ndi chihin ra. Ta ican ra cuví ra sacuví tyiño nuu ra Cristo cha cuenda ndo. 8Maa ra sacoto̱ tuhun ndo chi ndi, vatyi cuñí xaan ndo chi tahan ndo. Vatyi maa Tatyi Ii Nyoo chahá cha vaha coo añima ndo. 9Yucuan chaha nyacua nya quɨvɨ chito̱ ndi tuhun ndo ta ña sandɨhɨ́ ndi tuhun cha nacuatu ndi chaha ndo. Ta chicán ndi chi Nyoo nacuhva ra cha chiñi tuñi ra chi ndo cha cuenda Tatyi Ii ra. Ta cuacutuñi iñi ndo tacuhva coto vaha ndo ñáá ndɨhɨ cha cuñí Nyoo tyi sacuví ndo. 10Tyicuan caa ta cuví coo ndo tari cuhva tahán chi coo ñu yɨhɨ́ cuenda Nyoo. Ta na sacuvi ndo tari cuhva cuñí maa ra. Tacuhva sacuvi ndo tandɨhɨ nuu cha vaha ta cohon nuu vaha ca ndo chi ra. 11Ta chicán tucu ndi vatyi na sandunyee ca ra chi ndo chihin tunyee iñi cahnu ra vatyi cuví cunyee ndo tandɨhɨ cuii chihin cha cama iñi ndo. 12Ta chihin cha sɨɨ cuñí ndo, ta nacuhvá ndo tyahvi nyoo chi Nyoo Sutu yo, vatyi chahá ra cha coo ndo noo ñayɨvɨ̱ chaa. Vatyi natava̱ ra chi ndo nu quiñi caa, ta nanyita̱ ndo nu ndichin nu nyacá ñaha ra chi tandɨhɨ ñu yɨhɨ́ cuenda ra. Ta cuhva ra tandɨhɨ cha vaha cha tahán chi chi ñu yɨhɨ́ cuenda ra. 13Nyoo tava̱ ra chi yo nu ñaa iñi ta nacuhva̱ cuenda ra chi yo chi ra Cristo vatyi cunyaca ñaha ra chi yo. Vatyi ican ra Cristo cuví Sehe Nyoo. Ta cuñí xaan Nyoo chi ra. 14Nasata̱ Nyoo chi yo chihin nɨñɨ ra Cristo ta saha̱ ra tucahnu iñi cuatyi yo. 15Nyoo, ña nyehé yo chi ra. Soco nanduvi̱ ra ñáyɨvɨ tacuhva cuví cohon nuu yo chi ra. Ta ican ra cuví Cristo Sehe Nyoo. Nya ta nɨ cumañi ca chino̱ ñayɨvɨ̱ ta cha iyó maa ra Cristo. 16Ta Nyoo chaha̱ ra tyi savaha̱ maa ra Cristo tandɨhɨ cha iyo andɨvɨ ta sɨquɨ ñuhu ñayɨvɨ̱. Ta savaha̱ ra cha cuví nyehe yo ta cha ña cuví nyehe yo. Savaha̱ ra ángel. Ta savaha̱ ra chi ra ña vaha ta chi tatyi ña vaha ñandɨhɨ. Ta tandɨhɨ cha nyacá ñaha sɨquɨ ñuhu ñayɨvɨ̱ ihya, maa ra savaha̱. Ta tandɨhɨ ihya chino̱ chi tacuhva cotyiñó ra yoso cuhva cuñí maa ra. 17Ra Cristo cha iyó maa ra nya ta nɨ cumañi coo tandɨhɨ maa cha iyó. Ta tyicuan ri chahá ra cha conyito tandɨhɨ maa cha savaha̱ ra. 18Ta maa yo cha yɨhɨ́ yo cuenda ra Cristo, ɨɨn ri cuví yo chihin ra. Cuví yo coño ñuhu ra. Ta maa ra Cristo, cuví xiñi yo, vatyi maa ra cuvi nuu chi yo. Ta ican ra cuví cha nandoto̱ cha xihna ca. Yucuan chaha cuví ra nuu chi tandɨhɨ cha iyó. 19Vatyi maa Nyoo cuñí ra tyi coo tandɨhɨ tunyee iñi ra chi ra Cristo. 20Ta cuñí tucu ra vatyi cha cuenda ra Cristo ta nɨcoó vaha tandɨhɨ cha iyó chihin ra. Yucuan chaha chaha̱ Nyoo cha chihi̱ ra Cristo. Ta chatɨ̱ nɨñɨ ra nu cruzi. Vatyi cuñí ra cha nɨcoó vaha tandɨhɨ cha iyó sɨquɨ ñuhu ñayɨvɨ̱ ta andɨvɨ chihin ra. 21Ta nu quichi̱ chi, xaan cuvi̱ iñi ndo chi Nyoo cuhva cha chica̱ xiñi ndo cha cuenda cha ña vaha cha chinyacuvi̱ ndo. 22Soco Nyoo sanɨcoo̱ vaha ra chi ndo chihin ra vatyi tachi̱ ra chi Sehe ra, ra Cristo vatyi quichi̱ cuvi ra nu cruzi. Ta nyehe̱ ra tɨndoho chihin coño ñuhu ra ta chihi̱ ra, tacuhva vatyi cuhva cuenda ra chi ndo chi Nyoo, soco ñahri ca cuatyi ndo. 23Yucuan chaha cuñí chi vatyi sañihí ca ndo chinó iñi ndo. Ta ma sandɨhɨ ndo cha yɨhɨ iñi ndo tuhun ra Cristo cha chiñi̱ ndo tyi cusacacu ra añima ndo. Ican tuhun ihya, cuví cha cacahán ra nɨcacahnu ñayɨvɨ̱. Ta sacuvi Nyoo vatyi yuhu ra Pablo tyinyeí cahín tuhun ihya chihin ñáyɨvɨ. 24Vityin cusɨɨ cuñí cha cuenda cha nyehí tɨndoho chihin coño ñuhi cha catyi ndo. Vatyi cha tyicuan caa sacañá tahin tɨndoho cha nyehe ca ra Cristo cha cuenda yo cha cuví yo coño ñuhu ra. 25Yuhu cuví noo ra cahán tuhun ra Cristo vatyi tyicuan caa tyinyeí chi tandɨhɨ ñu yɨhɨ́ cuenda ra. Vatyi maa Nyoo catyí ra vatyi cahin tandɨhɨ tuhun ra cha cuenda cha vaha chi ndo. 26Sañahí tuhun cha ñoho̱ xehe nya ta tyembu chahnu, nya ta ni cumañi ca chino ñayɨvɨ̱. Nyoo chicumi xehe ra. Soco vityin cuñí ra cha coto tandɨhɨ cuii maa ñu yɨhɨ́ cuenda ra. 27Ta chi ñu cha ñima ñu Israel cuví tari nyoho, cuñí Nyoo sacotó ra noo tuhun vaha xaan, noo tuhun xehe chi ndo. Ta tuhun xehe cuan ican cuví ihya, vatyi ra Cristo ñohó ra añima ndo cha yɨhɨ ndo cuenda ra. Ta cha cuenda maa ra cuñihi ndo gloria nu cunyaa yo chihin Nyoo. 28Tuhun maa ra Cristo cahán ndi. Ta chahá ndi tuhun chi tandɨhɨ ñáyɨvɨ. Ta sañahá ndi chi ñu tandɨhɨ cha chiñi tuñi, tacuhva cuahnu ñu ta nyacua nya cha ñahri ca cumañi chi ñu cha ɨɨn ri cuví ñu chihin ra Cristo. 29Yucuan chaha tyi nɨɨ́ iñi sahá tyiñe chihin tunyee iñi ra Cristo ta ñihi xaan chotyiñó tunyee iñi cuan chii.
Copyright
Learn More


text:
Rumiqullqa
Rumiqullqa nisqaqa Piruw mama llaqtapi, Qusqu suyupi, Qispiqanchi pruwinsyapi, Lukri distritupi, huk mawk'a llaqtam, ñawpaq Inkakunap qullqansi karqan. Rumiqullqaqa Qusqu llaqtamanta 31 km karum uralan antinpi. Tawantinsuyu pachapiqa Inkakunap huk payi hap'inas Urupampa qhichwaman, Qusqu llaqtamanpas purinapaq karqan.
- Qusqu: 31 km
Rikchakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Rumiqullqa.


text:
Samora Machel
Samora Moisés Machel sutiyuq runaqa (* 1 ñiqin tarpuy killapi 1954 watapi paqarisqa Xilembena llaqtapi - 19 ñiqin kantaray killapi 1986 watapi wañusqa Mbuzini llaqtapi) huk Musambik mama llaqtap awqaq pusaq wan pulitiku karqan.
Tayta: ; Mama: .
Warmi: Sorita Tchaicomo, Josina Mutemba, Graça Simbine.
Churinkuna: Joscelina (1958), Idelson (1959) wan Olívia (1961) / Josina (1976) wan Malengane (1978).
Yuyarina
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Samora Machel.


text:
1Lutancunata ruraptin auquincunata ama olgutupaysu. Saypa trucanga taytayquitano respitashpayqui ali shimilayquipa tantyasiy. Magtacunatapis wauguiquitano ali shimilayquipa tantyasiy. 2Chacwancunatapis mamayquitano respitashpayqui ali shimilayquipa tantyasiy. Saynöla jipashcunatapis paniquitano respitay. 3Castaynag cag viüdacunataga waugui-panicuna imalawanpis yanapäyäsun. 4Wawayog cag o wilcayog cag viüdacunataga wawancuna y wilcancunana yanapäyäsun. Paycuna ama gongäyäsunsu quiquincunatapis cuyar imano ashmashgantapis. Mamanta o awilanta yanapaptinmi Tayta Diosninsi cushicun. 5Waugui-panicuna yanapäyänanpä cag viüdacunaga cayäsun pïninpis mana cagcuna, Tayta Diosman yäracogcuna y imaypis payta manacogcuna. 6Lutan rurayman uman churacash cawag viüdacunataga waugui-panicuna ama yanapäyäsunsu. Sayno cag viüdacunaga cawaycarpis wanush-japuymi caycäyan. 7Sayta waugui-panicunata yachasiy. Yachasishgayquino viüdacunata yanapäyaptinmi waugui-panicunata runacuna jamuräyangasu. 8Mayganpis mamanta, awilanta y wayincho tagcunata mana yanaparga Jesucristupa wilacuyninta manacagmanmi churaycan. Sayno carmi payga Tayta Diosta mana cäsucog runanöla caycan. 9Yanapänapä cag viüdacunaga sogta chunca (60) watayogrä cayanman. Saynöpis cayanman juc runalawan tash, alita rurashganpita shumag ricash, wamrancunata shumag ashmash, wayinman chagcunata posädaseg, Diosman yäracogcunata ali shongunwan yanapag, muchogcunata cuyapag y alita rurag. 11Manarä sogta chunca (60) watayog cag viüdacunataga manami churanquimansu yanapänapä cag viüdacunapa listanmanga. Listacho cagcunaga Jesucristuta promitiyan yäracog mayincunata imachöpis yanapar mana yapapacuylapa cawayänanpämi. Jipashlarä cag viüdacunaga Jesucristuta sayno promitircurpis avëcis yapay runayog cayänalanpä yarpachacuyan. 12Yarpachacushganno yapapacurmi Jesucristuta promitishgantapis mana cumplir jusayog ricacun. 13Waquinnami wayincho ima ruraynincunatapis cacharir wayin wayin puricuyan runapa washanta parlar. Saynöpis runacunapa vïdanta ashir manacagcunata rimar puricuyan. 14Sayno purirmi paycunaga Satanás munashganta rurar jusalicurna cawaycäyan. Sayno captinmi jipash cag viüdacunaga listaman yaycuyanmansu. Yaycuyänanpa trucanga runawan yapay täyanman. Saynöpami manana wayin wayin puriyanganasu pipäpis manacagcunata parlar, sinöga wawancunata ashmar wayincho cag ruraynincunatanami rurayangapä. Sayno cawayaptenga mananami pipis paycunata jamuräyanganasu. 16Viüdacunapa wawancuna magtana o jipashna carga paycuna mamanta ashmayäsun. Saynöpami waugui-panicuna shuntayashganga aypanga castaynag cag viüdacunata yanapäyänanpä. 17Timoteo, waugui-panicunata yachasinqui mayor wauguicunata shumag respitayänanpä. Saynöpis yachasinqui yachasishganpita shumag pägayänanpä. 18Tayta Diosninsipa palabranchöpis caynömi nican: “Yuntatapis ama arusiysu pachanta mana garaylapaga.” Saynöpis caynömi nican: “Arupacogcunaga aruyashganpita pägash cayäsun.” 19Maygan mayor wauguipäpis jusalicuycashganta juc runala niptenga ama criyiysu. Jusalicuycashganta ishcay o quimsa runacuna nishuptiqui isanga say mayor wauguiman aywar jusalicuycashganta cacharinanpä tantyasinqui. 20Jusalicuycashganta mana cachariptenga payta rimay waugui-panicunapa naupancho. Sayno rimaptiquimi waquinpis mansapacur tantyaconga mana jusalicuyänanpä. 21Pipapis favornin mana sharcuylapa say nishgänöla lapantapis shumag ruray. Tayta Diosninsi, surin Jesucristo y angilcunapis musyaycäyanmi gamta sayno nishgäta. 22Pitapis mayor waugui cananpä churanayquipäga shumagrä musyay imano cawashgantapis. Jusalicuycagta mayor waugui cananpä churarga gampis jusayogmi canquipä. Quiquiquipis Tayta Diosninsi munashgannöla caway. 23Pacha nanaywan saynöla gueshyarga yaculata upunayquipa trucanga jampilapä vïnutapis upunqui. 24Waquin runacuna jusalicuyashganga juclami musyacan. Waquin runacunapa jusancunami isanga ajatarä musyacan. Sayno caycaptenga imano cashgantapis manarä musyar Diospa wilacuyninta yachasicog cananpä ama juclaga churaysu. Saypa trucanga ali o mana ali cashgantapis musyaycurrä churanqui. 25Saynöpis alita rurashgancuna waquinpaga juclami musyacan. Waquinpami isanga nircurrä musyacan.
Copyright
Learn More


text:
Roberto Laserna
Roberto Laserna sutiyuq runaqa (1953 watapi paqarisqa Quchapanpa llaqtapi, Buliwyapi) buliwyanu kastilla simipi qhichwa simipipas qillqaqmi.
Kalihurniya Yachay Suntur)pim amawt'ayarqan. 2003 watamanta 2004 watakama Princeton Yachay Sunturpim yachachirqan. Kunanqa Hatun Yachay SUntur San Simon (Universidad Mayor de San Simon) nisqapim llamk'achkan.
Qillqasqankuna[llamk'apuy | pukyuta llamk'apuy]
- Martina uj juch'uy takiypi (1975), Imp. Renovación, La Paz
- La democracia en el ch'enko (2004), Fundación Milenio, La Paz


text:
1Wawkinikuna, panikuna, Señorninchi Jesukristupa yachachikunanta kushikushpa allita chaskishkankichi. Chayrayku roygaykichi ñukaykunapa Tata Diosta royganaykichipa tukuy partikunaman riptinikuna allita yachachikunaynikunapa. Chashna allita yachachikuptinikuna aypa runakuna kankunashina Jesukristu yachachikushkanta allita chaskinkasapa. 2Manara tukuy runakuna Jesukristuta kreyinsaparachu. Chayrayku Tata Diosta roygaychi sakra mana alli rurak runakunamanta amachawanankunapa. 3Jesukristu alli rurak kashpa kankunata sukaman allita yanapashunkichi allita rurashpa kawsanaykichipa. Amachashunkichi ama supay wakllichishunaykichipa. 4Jesukristu sukaman yanapawaptinkuna ñukaykuna yachanisapa kankuna yachachishkaynikunata allita kreyishpa kawsaykanaykichita. Yachanisapa allita kasushpa katinaykichita. 5Tata Diosta roygani yanapashunaykichipa sukta sukta allita kuyanaykichipa. Roygani padesishpaykichipish Jesukristushina mana sampayashpa allita rurashpalla kawsanaykichipa. 6Wawkinikuna, paninikuna, Jesukristu ñukaykunata yachachiwaptinkuna willaykichi tukuy mana trabajanayak wawkinchikunamanta ashunaykichipa. Sukkuna yachachishkaynikunata mana kasunayaptinkuna paykunamanta ashuychi. 7Yachankichi ñukaykuna kankunawan kashpaynikuna mana killakushpa sukaman trabajashpa kawsashkaynikunata. Chashnashina kankunapish mana killakushpa trabajashpa kawsaychi. 8Kankunawan kashpaynikuna tukuy mikushkaynikunapa pagarashkaykichi. Diyapi tutapi sukaman trabajashkanisapa ama amichinaynikunapa mikunaynikunata mañashpa. 9Alli kanman karkan kankunata mikunaynikunata mañanaynikunapa. Mana nimata mañashpaynikuna trabajarkanisapa ñukaykunata kawawashpaykichi yachanaykichipa allita trabajayta. 10Kankunawan kashpaynikuna kayta yachachishkaykichi: Suk wawkinchi mana trabajanayashpa ama mikuchunchu. 11Yachashkanisapa suk kankunashi mana trabajanayankichichu. Wasin wasin chapakuypishi puriykankichi. 12Jesukristu yachachiwaptinkuna chay mana trabajanayak wawkinchikunata willanisapa: Kushikushpalla mikunankunapa trabajachunsapa. 13Wawkinikuna, paninikuna, ama shaykuychichu allita rurashpa kawsayta. 14Suk wawkinchi suk paninchi kay yachachishkaynikunata mana allita kasushpa kawsaptin ama paywan tantanakuychichu. Payta mana kasuptikichi mana alli rurashkankunamanta pinkakunka. 15Chay mana kasukunayak wawkinchita paninchita ama chikniychichu. Wawkinchi paninchi kaptinkuna kuyashpalla yachachiychi kashkan allita rurashpa kawsanankunapa. 16Kushichikuk Señorninchi Jesukristuta roygani tukuy tiempu kankunatapish kushichishunaykichipa. Payta roygani kankunawan tantalla kawsananpa. 17Ñuka Pablu kay kartata tukuchashpa kikini makiniwan killkashpa rimachiykichi. Tukuy kartaynikunata tukuchashpayni shutinita killkani yachanaykichipa ñuka kikini killkashkaynita. 18Munani Señorninchi Jesukristu tukuy kankunata sukaman yanapashunaykichipa. Chayllata ñuka Pablu killkashkaykichi.
Copyright
Learn More


text:
1Llapa uma sacerdotetaqa Diosmi runakuna ukhumanta akllaspa runakunaq rantinpi churan qayllanpi servinanpaq, ofrendakunatapas sacrificiokunatapas huchakunamanta haywananpaq. 2Uma sacerdoteqa mana yachaqkunatapas, pantaqkunatapas khuyapayayta atinmi, pay kikin runa kaspa pisi kallpayoq-kayta muchusqanrayku. 3Pisi kallpayoq kasqanraykun, pay kikinpa huchankunamantapas llaqtaq huchankunamantapas sacrificiokunata haywanan. 4Manan pipas pay kikinmantaqa hatunchasqa uma sacerdote kayta atinmanchu, aswanpas Diospa waqyasqan kaqkunallan, imaynan Aaronpas karqan hina. 5Chay hinallataqmi Cristopas manan pay kikinchu churakurqan hatunchasqa uma sacerdote kananpaqqa, aswanpas Diosmi payta nirqan: “Qanmi Churiyqa kanki, kunanmi qanta churiyayki”, nispa. 6Nillarqantaqmi: “Qanmi wiñay-wiñaypaq sacerdoteqa kanki, Melquisedecpa t'aqanman hina”, nispa. 7Jesusqa kay pachapi kashaspanmi qaparispa waqaspa wañuymanta payta qespichiy atiq Diosmanta mañakuspa rogakurqan, hinan Diosqa uyarirqan manchakuywan kasukuq kasqanrayku. 8Chay hinapin Churi kashaspapas muchusqanwan kasukuyta yacharqan. 9Hinaspan hunt'asqaña kaspa, payqa lliw kasukuqninkunapaq wiñaypaq qespichiqninku kapurqan. 10Hinallataq Diosqa Melquisedecpa t'aqanman hina payta uma sacerdotepaq churarqan. 11Chaykunamantaqa askhan rimanayku kashan, ichaqa sasa sut'inchaymi mana usqhay entiendeq kasqaykichisrayku. 12Qankunaqa unay iñiqkunañan kankichis, yachachiqkunañan kanaykichispas. Ichaqa Diospa Simin qelqamanta qallariy yachachikuykunata huktawan yachachinaraqmi kashankichis. Qankunaqa ñuñuq wawa hinallaraqmi kashankichis, manan mikhunata khamuq hinaraqchu. 13Pipas ñuñuq wawa hinallaraq kashaqqa, manan chanin kawsaymanta entiendenchu wawallaraq kasqanrayku. 14Khamuna mikhuymi ichaqa wiñasqakunapaqña, yuyayninkupi allinkaqta mana allinkaqta reparayta yachaqkunapaqña.
Copyright
Learn More


text:
1Señorninsi Jesucristuman yäracushgami Tayta Diosninsi lapan jusalicushgansicunata perdonamansi. 2Saymi payman yäracur cushish caycansi Tayta Diosninsipa naupanman chänansipä cashganta musyar. 3Saynöpis cushish caycansi imano nacashgapis payman mana ajayaypa yäracunansipä Tayta Diosninsi yanapaycämashgansita musyarmi. 4Payman mana ajayaypa yäracunansipä yanapämashgami pay munashganno imaypis cawashunpä. Pay munashganno cawarmi musyansi gloriaman shuntacamänansipä cashganta. 5Saynöpis shuntacamänansipä cashganta musyansi Tayta Diosninsi cuyamashpansi Santu Espirituta nogansiman cachamushganpitami. 6Tayta Diosninsi munashganno cawayta mana camäpacur jusayog cashgami Jesucristo nogansi-raycu wanorgan. 7Ali runapa trucanga may pilapis wanuyta munanmanmi. Jusayog runapa trucanga manami pipis wanuyta munanmansu. 8Jesucristumi isanga cuyapämashpansi jusayog cashgapis nogansi-raycu cruzcho wanorgan. Nogansi-raycu wanunanpä Jesucristuta cachamush captinmi musyansi Tayta Diosninsi cuyamashgansita. 9Sayno cuyamashpansimi in ernuman manana gaycamäshunnasu, sinöga gloriamannami pushamäshunpä. Tayta Diosninsi gloriaman pushamänansipäga jusalicur contran caycashgapis surin Jesucristumi yawarninta jichar cruzcho wanurpis cawarimorgan. Saynöpami perdonamashcansi lapan jusalicushgansita. 11Saymi Tayta Diosninsita cushish alabaycansi perdonamänansipä Jesucristo wanushganpita. 12Tayta Diosninsi nishganta mana cäsucurmi Adán jusalicorgan. Sayno jusalicushganpitami mana wanunanpä caycarpis wanorgan. Saynölami paylapita mirash car lapan runacunapis jusalicuyan y wanuyanpis. 13Mandamientuncunata runacuna manarä musyaptinpis Tayta Diosninsipäga jusayogmi caycan. Jusayog cashganta wilacushgami waquin runacuna niyan: “¿Imanötä jusayog cäman Tayta Diospa mandamientuncunata mana musyaycarga?” 14Sayno niyaptinpis Tayta Diosninsi nishgancunata Adanno musyarpis o mana musyarpis lapan runacuna jusayog cashganta musyansi jusalicuyashganpita wanuptinmi. 15Adán jusalicushganpita lapan runacuna wanuptinpis Jesucristo cuyamashpansi cruzcho wanushganpita payta chasquicogcuna lapanmi gloriacho imayyagpis cawayangapä. 16Tayta Diosta Adán mana cäsucushganpita lapan runacuna in ernuman gaycush cayänanpä captinpis Jesucristo cruzcho wanushganpita payta chasquicogcunaga perdonashmi caycäyan. 19Juc runala Tayta Diosta mana cäsucushganpita lapan runacuna jusalicur cawayaptinpis juc runala cruzcho wanur Tayta Diosta cäsucushganpitami payta chasquicogcunaga perdonashgana caycäyan. 20Tayta Diosninsega leynincunata gomashcansi jusayog cashgansita tantyacunansipämi. Mayjina jusayog carpis perdonta manacushgaga Tayta Diosninsi cuyapäcog carmi perdonaycämansi. 21Sayno perdonamashpansimi in ernuman gaycamäshunnasu, sinöga Señorninsi Jesucristo nogansi-raycu cruzcho wanushganpita gloriamanmi pushamäshun imayyagpis saycho cawanansipä.
Copyright
Learn More


text:
1Warmimanta paqariq runaqa pisi p'unchaynillayoqmi, askha sasachayniyoqmi, 2t'ika hina phanchiriq, chaymantataq ch'akirqapuq, llanthu hina chinkaripuq. 3¿Chay hina runatachu qhawaykuwanki? ¿Chay hina runatachu ñawpaqeykipi taripawanki? 4¿Pitaq atinman qhellita ch'uyaman tukuchiyta? ¡Manapunin pipas! 5Runaq p'unchayninkunaqa yupasqallañan, hayk'a killa kawsanantapas qanmi unancharqanki, kawsaypa qorpan churasqaykitaqa manan wasapanmanchu. 6Amaña qhawaykuyñachu, thak-kaypi saqepuy, llank'apakuq hina tutallapas samaykuchun. 7Sach'ata wit'uqtinkuqa kanraqmi ch'ikchin kutimunan, manapunin mana ch'ikchispaqa qhepapunmanchu. 8Mullphaña saphin kashanman chaypas, saphiña hallp'api ismupushanman chaypas, 9unuq ch'aqchuykusqanwanqa q'omeryarillanqapunin, qholla sach'a hinaraqmi sumaqta raphicharikunqa. 10Runan ichaqa hukpaqkamallaña wañukapunqa, wañukapuspari, ¿maypitaq kashan? 11Qochapi unuqa waksirinraqmi, mayukunapas ch'akipunmi, 12chay hinan runaqa wañuspa mana sayarinqachu, hanaq pachaq kashanankamaqa puñusqanmanta manan rikch'arinqachu. 13May kusachá kanman phiñakuyniykiq thaninankama Wañuy-pachapi pakaykuwankiman chayqa, ñoqamanta yuyarikunaykipaqtaq huk p'unchayta churawaq chayqa. 14Runari, ¿wañuspa kawsarinñachu? Ñoqaqa suyakusaqmi muchusqay p'unchaykuna tukukunankama, suyallasaqpunin kacharisqa kanay p'unchaykama. 15Waqyamuwaqtiykiqa kutichimusqaykin, kamasqayki runamanta sonqoykita “ch'allaq” nirichinki. 16Chaypachan llapan sarusqayta qhawanki, qhawawaspaykiqa manañan huchachawankiñachu. 17Pantasqaykunatapas manañan yuyarinkiñachu, huchaykunatapas llapantan p'ampapunki. 18Orqokunapas pisi-pisimanta urmaspan thunikun, qaqakunapas chinkapunmi wak ladoman sinkukuspa. 19Rumitapas unuqa thantanmi, hallp'atapas paraqa qhochunmi, chay hinatan, Diosníy, runaq suyakuynintaqa chinkachinki. 20Qanmi runataqa hukpaqkamallaña atipanki, hinan ripunqa, qanmi runata aya uyaman tukuchispa kachapunki. 21Wawankunaña allinpaq hap'isqa kaqtinpas, wañuqqa manañan yachanchu, hatun llakipi wawan kaqtinpas, wañuqqa manañan rikunchu. 22Pay kikillanñan nanayta reparakun, pay kikillanmantañan llakikun, nispa.
Copyright
Learn More


text:
1- 2Chaypita çhuscu anjilta ricarä. Anjilcuna cay pachapa çhuscun cantunçhu juc-caman içhirpaycaran. Maquinçhu cay pachapis, yacucunapis caycaran. Ñacachinanpäpis munayniyuj caran. Wayratapis chaparaycaran. Chaymi pachatapis, yacucunatapis, yüracunatapis wayra mana pücaranchu. Chaura juc anjilna inti jigamunanpita llucshiramuran. Maquinçhu cawaj Tayta Diosninchipa chäpacunanta aptaraycaran. Ñacachicuj anjilcunatana wiyacächiypa jayacuran: 3‹‹Shuyaycuyraj. Tayta Diosninchipa wawancunataraj urcunçhu-caman chäpashaj. Chaypitaraj cay pachatapis, yacucunatapis, yüracunatapis ñacachinqui.›› 4Chaypita wiyarä: ‹‹Paçhac çhuscu çhunca çhuscuwan waranga (144,000) Israel runacunallata chäpanqui›› nimujta. 5Judá castacuna çhunca ishcaywan waranga (12,000) chäpacuran. Rubén castacuna çhunca ishcaywan waranga (12,000) chäpacuran. Gad castacuna çhunca ishcaywan waranga (12,000) chäpacuran. 6Aser castacuna çhunca ishcaywan waranga (12,000) chäpacuran. Neftalí castacuna çhunca ishcaywan waranga (12,000) chäpacuran. Manasés castacuna çhunca ishcaywan waranga (12,000) chäpacuran. 7Simeón castacuna çhunca ishcaywan waranga (12,000) chäpacuran. Leví castacuna çhunca ishcaywan waranga (12,000) chäpacuran. Isacar castacuna çhunca ishcaywan waranga (12,000) chäpacuran. 8Zabulón castacuna çhunca ishcaywan waranga (12,000) chäpacuran. José castacuna çhunca ishcaywan waranga (12,000) chäpacuran. Benjamín castacuna çhunca ishcaywan waranga (12,000) chäpacuran. 9Chaypita yupaysi mana atipaypaj runacunata ricarä. Chay-tucuy marcacunapita, tucuy casta runacuna, tucuy-niraj rimajcuna juturpaycaran. Tayta Diosninchipa ñaupançhu, Uyshapa ñaupançhu yuraj müdanash, palman aptash içhirpaycaran. 10Juc shimilla wiyacächiypa jayacuycaran: ‹‹Tayta Diosninchi munayniyuj. Mandajpa jamanançhu jamaraycan. Paymi jishpichimajninchi. Uyshapis washämajninchi.›› 11Mandaj Tayta Diosninchipa jamananta llapan anjilcunapis, ishcay çhunca çhuscuwan (24)mayur runacunapis, intïru janançhu ñawiyuj çhuscu cawajcunapis tumaparaycaran. Llapanmi Tayta Diosninchita manchapacur, jungurpacuycur niran: 12‹‹Chaynuy caycullächun. Tayta Diosninchita imay-imaypis llapan manchapacunman. Llapan alliman çhuranman. Payga yarpayniyuj. Llaquipäcuj cashanpita llapan cushicunman. Llapan alli ricanman. Payga munayniyuj. Camacächij. Chaynuy caycullächun.›› 13Chaypita juc mayur runa tapumaran: ‹‹Yuraj müdanashcuna, ¿picunataj? ¿Maypitataj shamusha?›› nir. 14Tapumaptin, nirä: ‹‹Quiquiqui musyanqui, tayta.›› Payna nimaran: ‹‹Paycuna juyupa ñacayta içhipur, çhayamusha. Washäcuj Uysha wañuyninpa, yawarninta jarayninpa Tayta Diosninchi llapan juchantapis jungaycusha. Cananga ima juchanpis mana canchu. Chaypita yuraj müdananta ushtucusha. 15Paycuna Tayta Diosninchipa ñaupançhu juturpaycan. Pagas-junajpis wasinçhu manchapacurcaycan. Tayta Diosninchipis çhaupinçhu juyar, maquillançhu cawachinga. Imaypis mana caçharingachu. 16Paycuna mana imaypis yarganganachu. Imaypis mana yacunanganachu. Intipis mana rupanganachu. Acaypis mana wapunganachu. 17Tayta Diosninchipa maquinçhu cawar, mana llaquicunganachu. Washäcuj Uyshapis Tayta Diosninchipa ñaupallançhu caycar, waran-waran paycunata ricanga. Uyshïru-jina sumaj ricanga. Pashtaj yacuman pushanga. Cawachicuj yacuta upuchinga. Llaquishpan Tayta Diosninchi wiguincunatapis pichanga.››
Copyright
Learn More